title: Sellon kirjasto

text: Sellossa sijaitsevan kirjaston lopullinen toteutuspinta-ala on 5 800 m², johon kuuluvat mukaan myös yhteispalvelupisteen tilat. Uudesta kirjastosta luotiin moderni oppimisympäristö ja toisaalta oleskelun mahdollistava avara kulttuurinen tila. Laajan kokoelman lisäksi kirjastossa on noin 80 asiakastyöasemaa ja Paja, jossa voi oppia IT- ja kädentaitoja ( kuvankäsittely, VHS-DVD-, LP-levy, C-kasetti-, dia-skannaus-, 3D-printtereitä, ompelukoneita, vinyylileikkuri, julistetulostin), lukusaleja, ryhmätyöhuoneita, näyttelytila, monitoimitila ja musiikkistudio.


title: Sellon kirjasto

text: Päivittäinen asiakasmäärä on vakiintunut noin 3 500 asiakkaaseen. Pääkaupunkiseudun neljän kaupunginkirjaston toimintaverkossa Sellon kirjasto oli ensimmäisestä toimintakuukaudestaan lähtien pääkaupunkiseudun vilkkain. Kuukausittain lainauksia on yli 100 000 ja asiakkaita 70 000.


title: Sellon kirjasto

text: Leppävaaran aluekirjaston nimi muuttui 1.1.2009. Uudeksi nimeksi vakiinnutettiin Sellon kirjasto.


title: Sellon kirjasto

text: Kirjaston ensimmäisessä kerroksessa on Aula ja lava, Palvelu, Pointti (nuorten osasto), Lastenmaa, Musiikki ja Paja.


title: Sellon kirjasto

text: Toisessa kerroksessa on Aikuisten osasto, kauno- ja tietokirjallisuus, elokuvat, lehdet ja Venäjänkielinen kirjasto. Aiemmin Venäjän ja Itä-Euroopan instituutin alaisuudessa toiminut Venäjänkielinen kirjasto siirrettiin Sellon kirjastoon vuoden 2012 lopulla.


title: Sellon kirjasto

text: Varattavia tiloja on toisessa kerroksessa: Akseli-sali, Elina, Ilmari ja Mauri.


title: Sellon kirjasto

text: Kirjaston yhteydessä ensimmäisessä kerroksessa toimii myös Espoon kaupungin asiointipalvelu sekä Marian konditoria leipomomyymälä.


Kulttuurien kamppailu ja uusi maailmanjärjestys () on yhdysvaltalaisen politiikan tutkijan Samuel P. Huntingtonin vuonna 1996 julkaisema kirja, jossa hän hahmottelee kylmän sodan maailmanhistoriallisesti poikkeuksellisen kaksinapaisuuden jälkeistä maailmaa. Kirjan pääväitteen mukaan maailmanyhteiskunta jakautuu kahdeksaan kulttuuripiiriin (alkuteoksessa "civilization", suomeksi 'sivilisaatioon'), jotka kylmän sodan aikaisen, koko maailman kahtia jakaneen poliittisen vastakkainasettelun poistuttua ovat saaneet tai saamassa entistä suuremman merkityksen kuhunkin kulttuuripiiriin kuuluvien ihmisten laajimpana samastumiskohteena. Näiden kulttuuriltaan ja todellisuuskäsitykseltään toisistaan poikkeavien kulttuuripiirien törmäykset, erityisesti rajavyöhykkeillään, olisivat siten tulevaisuuden selkkausten alkuperä.


title: Kulttuurien kamppailu ja uusi maailmanjärjestys

text: Käsitystään Huntington esitteli ensimmäisen kerran "Foreign Affairs" -lehdessä 1993 julkaistussa artikkelissa ”The Clash of Civilizations?”. Artikkeli ja kirja on nähty vastauksena Francis Fukuyaman kirjoitukselle ”The End of History?” (Historian loppu) ja samaa aihetta jatkaneelle kirjalle "Historian loppu ja viimeinen ihminen" (1992). Niiden mukaan länsimainen kansanvalta ja markkinatalous leviäisivät koko maailmaan, jolloin perinteinen aatteiden välinen kamppailu loppuisi.


text: Termistä "clash of civilization" käytetään suomeksi usein muodon ”kulttuurien kamppailu” ohella muotoa ”sivilisaatioiden yhteentörmäys”.


text: Huntingtonin mukaan maailma jakautuu selvästi kahdeksaan tai yhdeksään suureen kulttuuripiiriin, jotka ovat länsimainen, latinalaisamerikkalainen, ortodoksinen, islamilainen, intialainen, kiinalainen, japanilainen ja afrikkalainen kulttuuri, mahdollisesti lisäksi buddhalainen kulttuuri.


text: Huntingtonin jaottelu poikkeaa jonkin verran esimerkiksi Arnold J. Toynbeen aikaisemmin esittämästä, jossa latinalaisamerikkalaista kulttuuria ei pidetty länsimaisesta erillisenä. Useimpia näistä kulttuureista Huntington kuitenkin käsittelee kirjassaan vain lyhyesti, ja eniten huomiota osakseen saavat länsimaisen ja islamilaisen kulttuurin väliset suhteet.


text: Todisteena käsitykselleen Huntington piti sitä, että useimmat nykyajan pahimmat selkkauspesäkkeistä kuten Bosnia, Kosovo, Palestiina sekä Intian ja Pakistanin raja ovat sijainneet eri kulttuuripiirien rajoilla ja kiistojen osapuolet kuuluvat eri kulttuuripiireihin. Lisäksi hän toteaa, että useimmissa tapauksissa toisena osapuolena on jokin islamilaiseen kulttuuriin kuuluva kansa.


text: Huntington kirjoittaa:


text: Kritiikkiä Huntingtonin näkemyksille on esittänyt muun muassa Noam Chomsky, jonka mukaan Huntingtonin hahmottelemat kriisit ja ristiriidat juontavat juurensa aina kylmän sodan aikoihin (kuten muun muassa Burundissa ja Ruandassa), joten ne eivät ole uusi ilmiö eivätkä merkki kulttuurien yhteentörmäyksestä. Chomsky ei myöskään näe perusteltuna näkemystä lännen ja islamin yhteentörmäyksestä. Tueksi väitteelleen Chomsky mainitsee lännen tuen fundamentalistiselle islamilaiselle valtiolle, Saudi-Arabialle, jota länsi tukee varmistaakseen öljyn saatavuuden. Muina esimerkkeinä lännen tuesta islamilaiselle valtiolle tai ääri-islamistisille tahoille Chomsky mainitsee tuen Indonesian sotilasjuntalle ja Mujahideen-taistelijoille Afganistanissa. Chomsky näkeekin Huntingtonin teorian keinona hallita suuria ihmismassoja.


title: Éric Tappy

text: Éric Tappy (s. 19. toukokuuta 1931 Lausanne) on sveitsiläinen oopperalaulaja, äänialaltaan tenori.


title: Éric Tappy

text: Tappyn opettajina toimivat mm. Fernando Carpi Genevessä, Ernst Reichert Salzburgissa sekä Nadia Boulanger Pariisissa. Hänen debyyttikonserttinsa oli 1959 Strasbourgissa Johann Sebastian Bachin "Matteuspassion" evankelistana. Yhdysvalloissa hän esiintyi ensimmäistä kertaa San Franciscon oopperassa vuonna 1974.


title: Éric Tappy

text: Tappyn laajaan ohjelmistoon kuului monenlaista taidemusiikkia varhaisesta musiikista avantgardeen saakka. Hän vetäytyi lavalta vuonna 1982.


title: Esihistoriallinen sodankäynti

text: Esihistoriallisella sodankäynnillä tarkoitetaan sodankäyntiä, joka tapahtui ennen kirjoituksen käyttöönottoa ja josta siten ei ole kirjallisia aikalaiskuvauksia. Esihistoriallinen aika päättyi Lähi-idässä ja Egyptissä vuoden 3000 eaa. paikkeilla. Tämän ajanjakson sotatoimista ei ole jäänyt kirjoituksien puuttumisen takia niin paljoa tietoa kuin myöhemmistä ajanjaksoista.


title: Esihistoriallinen sodankäynti

text: Ensimmäiset aseet olivat luultavasti maasta poimittuja muotoilemattomia puunkappaleita ja kiviä. Aikanaan niihin alettiin liittää varsia ja niitä teroitettiin, jotta niillä saataisiin pahin mahdollinen vaurio metsästettäessä. Kivikaudella otettiin käyttöön aseina keihäs, nuija, tikari, karttu, linko ja jousi. Suoja-aseeksi kehittyi kilpi.


title: Esihistoriallinen sodankäynti

text: Tiedemiehet eivät ole yksimielisiä siitä, koska sodankäynti alkoi. On epäselvää, onko ihminen ollut aina väkivaltainen lajitovereitaan kohtaan. Varhaisimmat kivityökalut eivät sovellu aseiksi. 15 000–10 000 vuotta sitten keksittiin kivikirves ja keihäs (kivi tai luukärjellä), joista keihäs soveltui paremmin metsästämiseen ja siten myös aseeksi. Tämä ei kuitenkaan tarkoita, että ihmiset olisivat käyttäneet aseita vielä toisiaan vastaan. Myös myöhäispaleoliittinen kauden luolamaalausten tarjoama todistusaineisto on ristiriitaista: esittävätkö kuvat ihmisten välistä väkivaltaa, vai eivät? Osa tutkijoista väittää, että muutamissa maalauksissa on kuolleita tai kuolevia ihmisiä. Osa taas väittää, että maalaukset esittävät rauhanomaisia ihmisiä. Joka tapauksessa suurin osa maalauksista esiintyvistä ihmisistä esiintyy rauhallisissa yhteyksissä.


title: Esihistoriallinen sodankäynti

text: Ensimmäinen asetekniikan vallankumous tapahtui uusimman kivikauden alussa 10 000 vuotta sitten. Silloin ilmestyi neljä voimakasta asetta: jousi, linko, tikari ja karttu. Linko kehittyi bolasta tai keihäänheittovivusta, tikari keihäänkärjestä ja karttu nuijasta. Jousi sitä vastoin oli aivan uusi keksintö, ja sitä voidaan pitää ensimmäisenä koneena. Uusi keksintö levisi nopeasti. Heitetyn keihään kantama oli noin 50 metriä, jousella ammuttu nuoli taas ylsi noin sadan metrin päähän. Lisäksi suurta määrää nuolia oli helpompi kantaa kuin keihäitä. Linko oli kuitenkin tehokkaampi kuin jousi: se oli tarkempi ja ammukset lensivät kahdensadan metrin päähän.


title: Esihistoriallinen sodankäynti

text: Ensimmäinen arkeologinen todistusaineisto esihistoriallisesta taistelusta sijaitsee Sudanissa kohteessa, joka tunnetaan nimellä kalmisto 117. Kalmisto kuuluu Qadan kulttuuriin (12 000–4 500 eaa.) Paikalla on 59 luurankoa ja 110 esinettä, joista melkein kaikki näyttävät haavoittaneen ihmisiä. Haavat olivat tappavia. Paikka saattaa olle ensimmäinen laaja todiste sodankäynnistä, mutta yhtä hyvin se voi olla tulosta pitkän ajanjakson aikana haudatuista ihmisistä. Yksi mahdollisuus aineistolle on joukkomurha. Tätä tukee paikan sukupuolijakauma: miehiä ja naisia on lähes saman verran, ja se, että eräässä nuoressa naisessa oli yhteensä 21 nuolenpäätä ja keihäänkärkeä.


title: Esihistoriallinen sodankäynti

text: Ensimmäinen varmaksi väitetty todiste sodankäynnistä löytyy Jerikosta vuosien 8 350–7 350 eaa. paikkeilta. Kaupunki oli ympäröity kallioon louhitulla vallihaudalla ja yhtenäisellä kivimuurilla. Järjestelmän rakentamiseen on käytetty kymmeniä tuhansia työtunteja ja se on joidenkin tulkintojen mukaan selvästi rakennettu hyvin organisoitua, päämäärätietoista ja vahvasti aseistettua vihollista silmällä pitäen. Toisen tulkinnan mukaan kyse on tulvavallista. Myös useat muut kivikauden kylät olivat linnoitettuja.


title: Esihistoriallinen sodankäynti

text: Kuparilla alettiin tehdä kokeita Anatoliassa 6 000 eaa., mutta pronssikausi alkoi Lähi-idässä vasta noin 3 500 eaa. Tuolloin keksitty pronssi mahdollisti terävämmät, kovemmat ja kestävämmät aseet. Samoihin aikoihin syntyivät Lähi-idän ensimmäiset Korkeakulttuurit ja ensimmäiset kirjoitusjärjestelmät kehittyivät vuoden 3 000 eaa. paikkeilla. Esihistoriallinen aika loppui Lähi-idässä, mutta ei suurimassa osassa maailmaa.


title: Esihistoriallinen sodankäynti

text: Suurimmassa osassa Amerikkaa sodankäynti pysyi teknisesti kivikauden tasolla vuoteen 1492 asti. Ainoastaan Keski-Andeilla, Kolumbiassa ja Meksikon ylätasangoilla saavutettiin ensimmäinen metallikausi, muuten mantereella pysyttiin kivikaudella. Vain Meksikossa pronssia käytettiin merkittävässä määrin sodankäynnissä. Eurooppalaisten tunkeuduttua mantereelle intiaanit omaksuivat nopeasti tuliaseet ja hevosten käytön sodankäynnissä.


title: Juan Belmonte

text: Juan Belmonte (14. huhtikuuta 1892 – 8. huhtikuuta 1962) oli kuuluisa espanjalainen matadori eli härkätaistelija.


title: Juan Belmonte

text: Belmonte syntyi Trianassa, lähellä Sevillaa, ja aloitti härkätaistelut jo 10-vuotiaana 1908. Hän kuului lasten härkätaisteluryhmään nimeltään "Los Niños Sevillanos". Hän tappoi ensimmäisen härkänsä 1910, missä yhteydessä hän aloitti oman, ainutlaatuisen härkätaistelutyylinsä kehittämisen. Hän seisoi pystyasennossa aivan paikallaan viimeiseen asti eikä pelännyt sarvia niin kuin muut taistelijat. Tämä tyyli aiheutti Belmontelle lukuisia vammoja.


title: Juan Belmonte

text: Belmonten kilpailija José Goméz (Joselito) kehitti härkätaistelua Belmonten kanssa vuoteen 1920 asti, jolloin hän menehtyi härän runtelemana.) Belmonte jäi yksin kehittämään härkätaistelua, jonka suosio oli huipussaan hänen jäädessään eläkkeelle. Hän saavutti urallaan ennätykselliset 109 taistelua, jonka on pystynyt rikkomaan vain Manuel Benítez Pérez ("El Cordobés") vuonna 1965.


title: Juan Belmonte

text: Uransa jälkeen hän kirjoitti Manuel Chaves Nogalesin kanssa omaelämäkerran "Juan Belmonte, matador de toros: su vida y sus hazañas", joka käännettiin myös englanniksi. Hän oli myös Ernest Hemingwayn hyvä ystävä ja onkin hänen kahdessa kirjassaan sivuhahmona, ("Ja aurinko nousee" ja "Kuolema iltapäivällä"). Belmonte teki itsemurhan Hemingwayn tavoin ampumalla itsensä.


title: Berzelii park

text: Berzelii park on puisto Tukholmassa Ruotsissa. Se sijaitsee Nybroplanin, Hamngatanin ja Norrmalmstorgin välissä. Sitä rakennettiin maisema-arkkitehti Knut Forsbergin suunnitelmien mukaan vuosina 1852–1858, ja se avattiin 13. heinäkuuta 1858.


title: Berzelii park

text: Puisto sai nimensä ruotsalaisen kemistin Jöns Jacob Berzeliuksen mukaan, hänelle myös pystytettiin sinne suurikokoinen patsas. Carl G. Qvarnströmin veistämä patsas paljastettiin heinäkuussa 1858. Nybroplanin luona on karhuja esittäviä Carl Millesin veistämiä patsaita. Osa puistoa oli aiemmin Nybrovikeniä, joka täytettiin Kaarle XIV Juhanan aloitteesta vuosina 1838–1848. Puisto vihittiin kello kolme yöllä. Tarkoitus oli estää yleisömassojen tungeksiminen juuri perustettuun puistoon, jolloin istutukset olisivat tallaantuneet.


title: Berzelii park

text: Kesällä 1951 puisto oli niin sanottujen Berzelii-mellakoiden tapahtumapaikkana, jolloin humaltunut ja joutilas nuoriso kokoontui puistoon. Vähitellen hulinointi puistossa lisääntyi, kunnes tilanne kärjistyi 26. elokuuta 1951, jolloin 3 000 nuorta otti yhteen viidestä eri kaupungista koottujen poliisivoimien kanssa, joukossa myös sotilaspoliiseja.


title: Lentäjän poika

text: Lentäjän poika voi tarkoittaa ainakin seuraavia asioita:


title: Hans Rott

text: Hans Rott (1. elokuuta 1858 Braunhirschengrund, Wien – 25. kesäkuuta 1884 Wien) oli itävaltalainen säveltäjä ja urkuri.


title: Hans Rott

text: Hans Rottin molemmat vanhemmat olivat näyttelijöitä. Äiti kuoli vain hieman yli 30-vuotiaana vuonna 1872 ja isä 1876 rampauduttuaan pari vuotta aiemmin. Rott opiskeli muun muassa urkujensoittoa Anton Brucknerin johdolla.


title: Hans Rott

text: Rott ansioitui Brucknerin mukaan varsinkin Johann Sebastian Bachin teosten tulkitsemisessa, ja Bruckner arvosti myös hänen improvisointitaitojaan. Hän sai lisäksi vaikutteita Richard Wagnerilta ja osallistui ensimmäisille Bayreuthin musiikkijuhlille vuonna 1876.


title: Hans Rott

text: Rott jäi omana aikanaan suurilta osin vaille arvostusta, vaikka sekä Bruckner että Gustav Mahler olivat vakuuttuneita hänen kyvyistään. Hänen E-duuri-sinfoniansa sai kantaesityksensä vasta vuonna 1989. Sittemmin siitä on tehty useita levytyksiä.


title: Hans Rott

text: Rott kärsi elämänsä loppuvaiheissa vaikeista mielenterveysongelmista ja joutui vuonna 1881 psykiatriseen hoitolaitokseen. Lyhyestä toipumisesta huolimatta hän vajosi yhä syvemmälle masennukseen ja vuonna 1883 annetun diagnoosin mukaan harhoihin. Hän kuoli tuberkuloosiin 25-vuotiaana.


title: Lentäjän poika (romaani)

text: Lentäjän poika on kirjailija Jari Järvelän vuonna 1999 WSOY:n kustantamana ilmestynyt romaani. Se oli hänen neljäs teoksensa, ja se valittiin saman vuoden kirjallisuuden Finlandia-palkinto -ehdokkaaksi.


title: Lentäjän poika (romaani)

text: Kirjassa on pelkoa, jännitystä ja mustaa huumoria. Se kertoo insinööristä, jonka gangsterit toimittavat auton takakontissa jään alle.


title: Machida

text: Machida () on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tokion erillisalueiden lounaispuolella ja rajautuu Tokion metropolin Hachiōjin ja Taman kaupunkeihin sekä Kanagawan prefektuurin Jokohaman, Kawasakin, Sagamiharan ja Yamaton kaupunkeihin. Machidassa on 429 193 asukasta (vuonna 2017) ja sen pinta-ala on 71,80 neliökilometriä.


title: Machida

text: Nykyisen muotoinen Machidan kaupunki perustettiin vuonna 1958. Kaupunki sijaitsee noin 30–40 kilometrin päästä Tokion erillisalueista ja toimii siten Tokion asuinlähiönä. Machidan rautatieaseman ympäristö on tärkeä paikallinen liikealue. Kaupunkia palvelevat JR Higashi-Nihonin Jokohama-linja, Odakyū-rautateiden Odawara-linja, Tōkyū-rautateiden Den’entoshi-linja ja Keiō-rautateiden Sagamihara-linja.


title: Manuel Pinho

text: Manuel António Gomes de Almeida de Pinho (s. 28. lokakuuta 1954 Lissabon) on portugalilainen poliitikko.


title: Manuel Pinho

text: Pinho kuuluu Portugalin sosialistiseen puolueeseen. Hänestä tuli vuonna 2005 maansa talousministeri. Hän joutui eroamaan vuonna 2009 käyttämänsä elekielen takia.


title: Raisa Punkki

text: Raisa Punkki on suomalainen tanssija, koreografi ja tanssinopettaja. Punkki on tanssitaiteen maisteri Teatterikorkeakoulun tanssitaiteen linjalta (1992). Vuosina 1996–1998 Punkki tanssi Helsinki Dance Companyssa ja sen jälkeen Kenneth Kvarnströmin tanssiryhmässä. Punkki on työskennellyt opettajana mm. Teatterikorkeakoulun tanssitaiteen laitoksella sekä tanssi- ja teatteripedagogiikan laitoksella; Turun ammattikorkeakoulun tanssitaiteen linjalla; Turun konservatoriossa; Suomen tanssitaiteilijain liitossa; sekä Helsingin Kaupunginteatterin tanssiryhmässä ja Kööpenhaminan Skolen for Moderne Dansissa.


title: Raisa Punkki

text: Punkki on tanssinut myös mm. Anzu Furukawan ja Tero Saarisen tuotannoissa.


title: Wernicken enkefalopatia

text: Wernicken enkefalopatia on tiamiinin puutoksesta johtuva aivosairaus. Se aiheuttaa aivorungon, pikkuaivojen ja isoaivojen ohimolohkojen harmaan aineen vaurioitumisen. Yleensä sairautta edeltää pitkäaikainen alkoholismi, mutta myös muut tekijät voivat johtaa siihen.


title: Wernicken enkefalopatia

text: Wernicken enkefalopatia voi hoitamattomana johtaa koomaan ja kuolemaan. Tyypillisiä oireita ovat lähimuistin menetys, silmien liikehäiriöt ja liikunnalliset ongelmat. Yleensä sairauteen kuuluu Korsakoffin oireyhtymä.


title: Wernicken enkefalopatia

text: Sairaus nimettiin Carl Wernicken mukaan.


title: Nisse Hirn

text: Niilo "Nisse" Taavi Kristian Hirn, nimimerkki Filmimies, (24. tammikuuta 1911 Helsinki – 25. helmikuuta 1976 Helsinki) oli suomalainen elokuvakäsikirjoittaja.


title: Nisse Hirn

text: Hirn teki merkittävimmät elokuvakäsikirjoittajan saavutuksensa Teuvo Tulion elokuvien parissa. Nimimerkillä ”Filmimies” hän kirjoitti Tuliolle muun muassa elokuvat "Sellaisena kuin sinä minut halusit" (1943) "Rakkauden risti" (1946) "Levoton veri" (1946) ja "Intohimon vallassa" (1947). Niiden lisäksi hän toimi myös käsikirjoittajana Valentin Vaalalle ("Sysmäläinen" 1938, "Rikas tyttö" 1939) ja Orvo Saarikivelle ("Hätävara" 1939, "Poikamies-pappa" 1941, "Oi, aika vanha kultainen...!" 1942).


title: Nisse Hirn

text: Nimimerkillä "Toni" (Niilo (Nisse) Hirnin ja Topo Leistelän yhteinen salanimi):


title: Sergei Belov

text: Sergei Aleksandrovitš Belov (, 23. tammikuuta 1944 Tomskin alue, Venäjän SFNT – 3. lokakuuta 2013 Perm, Venäjä) oli Neuvostoliittoa edustanut venäläinen koripalloilija, koripallovalmentaja, olympiavoittaja, maailman- ja euroopanmestari.


title: Sergei Belov

text: Belov debytoi 20-vuotiaana sverdlovskilaisessa "Uralmaš"-joukkueessa, missä pelasi vuodet 1964–1967 ennen siirtymistään Moskovan TsSKA:han. TsSKA:ssa hän pelasi kaikkiaan kaksitoista kautta, minkä aikana voitti Neuvostoliiton mestaruuden 11 kertaa ja Euroliigan kahdesti (1969, 1971).


title: Sergei Belov

text: Neuvostoliiton maajoukkueessa Belov voitti kultamitalin Münchenin kesäolympialaisissa 1972. Lisäksi hän voitti pronssia Méxicossa 1968, Montréalissa 1976 ja Moskovassa 1980. Belov voitti kaksi maailmanmestaruutta (1967 ja 1974) ja neljä Euroopan mestaruutta (1967, 1969, 1971 ja 1979). Hänet valittiin Neuvostoliiton urheilumestariksi 1968. Hän oli olympiatulen sytyttäjä vuoden 1980 kesäolympialaisissa Moskovassa.


title: Sergei Belov

text: Belov nimettiin Basketball Hall of Fameen 11. toukokuuta 1992 ensimmäisenä eurooppalaispelaajana. Hänet valittiin Venäjän kunniavalmentajaksi 1995. Hän toimi Venäjän koripalloliiton presidenttinä 1993–1998.


title: Sergei Belov

text: Belov kuoli Permissä 69 vuoden ikäisenä 3. lokakuuta 2013. Hänen kuolinsyytään ei kerrottu.


title: Kaksar

text: Kaksar on intialainen kansantanssi Bastarin seudulla sijaitsevalta vuoristoiselta Abhujmarin alueelta. Vaikeapääsyinen alue sijaitsee Chhattisgarhin osavaltiossa, Keski-Intiassa. Tanssi on sadonkorjuutanssi, jota nuoret pojat ja tytöt tanssivat hyvän sadon turvaamiseksi. Pojilla on asunaan erikoinen viitta ja tytöt ovat pukeutuneet parhaisiinsa. Tanssi antaa kylänuorisolle myös tilaisuuden löytää elämänkumppaninsa.


title: Brita (tanssi)

text: Brita on intialainen kansantanssi Länsi-Bengalista. Tanssia tanssivat yleensä hedelmättömät naiset, jotta jumalat soisivat heille siunauksensa ja heidän lastensaantitoiveensa toteutuisivat. Tanssia tanssitaan usein esimerkiksi isorokosta tai muusta taudista paranemisen jälkeen.


title: Kali Naach

text: Kali Naach on intialainen kansantanssi Länsi-Bengalista. Tanssia tanssitaan Gajan- juhlallisuuksissa siunausten saamiseksi Kali-jumalattarelta. Tanssijat käyttävät pyhillä mantroilla puhdistettuja naamioita. Kali Naach on miekkatanssi, jonka jälkeen tanssijat kykenevät antamaan profetiaalisia vastauksia.


title: Reiki

text: Reiki (, eli Usuin luonnollisen parantamisen menetelmä) on luontaishoitomenetelmä, jonka kehitti japanilainen Mikao Usui (1865–1926) 1920-luvun alussa. Usui tarkoitti menetelmän fyysisten, emotionaalisten ja henkisten sairauksien hoitoon sekä yleisen hyvinvoinnin edistämiseen ja ylläpitämiseen .


title: Reiki

text: Reiki on yksi uskomuslääkintään kuuluvista hoitomuodoista. Reikiin viitataan usein myös käsitteillä "vaihtoehtoinen hoitomuoto" sekä "täydentävä hoitomuoto". Suomessa reiki-menetelmää on opetettu vuodesta 1985 lähtien. Monet harrastajat pitävät reikiä myös henkisenä elämänasenteena.


title: Reiki

text: Reikiä on kritisoitu siitä, että siltä puuttuu tieteellinen pohja ja että se on näennäistiedettä. New Age -piireissä reiki on kuitenkin suosittua. Tieteellisten tutkimusten mukaan reikihoidoista ei ole hyötyä.


title: Reiki

text: Yagon kylässä Etelä-Japanissa syntynyt Usui opiskeli viittä oppia. Hän omistautui parantamiseen liittyvien tietojen etsimiseen ja perehtyi buddhalaisten oppineiden johdolla erilaisiin meditaatiotekniikoihin. Vuoden 1922 maaliskuussa Mikao Usui väitti saavuttaneensa Kioton lähellä sijaitsevalla Kurama-vuorella 21 päivän pituisen paasto- ja miestiskelyvaiheen aikana syvällisen meditaatiokokemuksen, jonka aikana hän kertoi saaneensa yhteyden "reikienergiaan", sekä taidon vihkiä muita ihmisiä reikin "kanaviksi" .


title: Reiki

text: Mikao Usui suunnitteli reikimenetelmälle kolme eri tasoa eli astetta (japaniksi "Shoden", "Okuden" ja "Shinpiden"), joista kolmas aste on opettaja-aste. Hän myös suunnitteli koulutukseen liittyvät initaatioprosessit, "viritykset". Yksi Usuin 20 opettajaoppilaasta, lääkärin koulutuksen saanut Chujiro Hayashi, kehitti menetelmään erityiset niin sanotut käsien hoitoasennot erilaisten terveydellisten ongelmien hoitoa varten . Länteen reiki saapui Hayashin oppilaan Hawayo Takatan (1900–1980) mukana vuonna 1938, ja hänen opettajaoppilaansa levittivät sitä eteenpäin 1980-luvun alusta lähtien. Itse länsimaisen kasvatuksen saanut Takata muokkasi huomattavasti reikin opetusta länsimaisille ihmisille helpommin omaksuttavaan suuntaan. Nykyisin on olemassa Usui Shiki Ryoho -menetelmän lisäksi monia muunnoksia joiden sisältö saattaa huomattavastikin poiketa Usuin menetelmästä.


title: Reiki

text: Takatan kanadalainen oppilas Wanja Elisabeth Twan toi reikimenetelmän Suomeen vuonna 1985. Ensimmäinen suomalainen reikiopettaja oli Aila Norlamo (1922–2000). Norlamo oli merkittävässä asemassa reikin leviämisessä Suomessa, hänellä oli yli sata opettajaoppilasta.


title: Reiki

text:
Alun perin Usuin reiki oli perinteinen japanilainen, koko elämän ajan noudatettava elämäntapa, johon kuuluu sekä henkisten harjoitusten suorittaminen että omasta terveydestä huolehtiminen kitä eli "elämänenergiaa" kultivoimalla. Harjoituksissa käytetään useita keinoja, joita ovat hengitys, keskittyminen, mietiskely, kotodama (ääni), jumon (mantra), shirushi (symbolit) ja inzou (käsiasento, mudra). Tri. Usui itse ei kutsunut sitä reikiksi. Usui-reikin japanilaiset seuraajat noudattavat tätä ki-kultivointia.
Henkilö, joka haluaa oppia käyttämään kitä toisten parantamiseen Kaukoidän perinteisten menetelmien mukaan, kuluttaa yleensä vuosia oppiakseen kin keräämistä, säilyttämistä ja johtamista. Hän käyttää omaa kitään ja joutuu hoidon jälkeen tekemään harjoituksia, joilla palauttaa oman ki-varastonsa. Tri. Usui väitti keksineensä, miten kitä johdetaan suoraan "universaalista kistä" ravitsemaan ja vahvistamaan omaa tai muiden kehoa sekä miten toinen henkilö voidaan virittää "ottamaan vastaan" ja "johtamaan" kitä. Näin ihminen ei reikin oppien mukaan käytä omaa energiaansa vaan voi kitä "johtaessaan" vahvistaa samalla omaa kitään. Tämä on reiki, joka poikkeaa perinteisestä ki-työskentelystä.


title: Reiki

text: Alkaessaan reiki-istunnon ihmisen väitetään ajatuksen voimalla avaavan itsensä "universaalille kille" ja antavan sen virrata itseensä. Hän voi käyttää käsiään tai ajatustaan kohdistaakseen kin tiettyihin ruumiinosiin. Toisia hoidettaessa käytetään erilaisia tapoja johtaa kitä kehoon: sormia, käsiä, jalkoja, silmiä, hengitystä, ajatusta, ääntä jne. Käsiä käytettäessä hoito voi olla pelkkää käden päälle panemista (te-a-te) tai erilaisia perinteisiä hierontatapoja, kuten nipistely, taputus, puristelu ja hierominen.


title: Reiki

text: Reikin opettajien mukaan hoitaja kokee usein reikiä antaessaan käsissään erilaisia tuntemuksia (hibiki). Näitä ovat lämpö, kylmyys, virtaus, pistely, heikko, vahva tai äkillinen kipu ja magneettinen vetovoima tai poistyöntäminen. Myös hoidettava voi kokea näitä hoidon kohteena olevassa ruumiinosassa.


title: Reiki

text: Reikin kannattajat väittävät reikin vaikuttavan avaamalla kehon energiakanavia ja antamalla hoidettavalle lisää energiaa, sekä tasapainottamalla kehon omaa energiaverkkoa.


title: Reiki

text: Uskomushoidoista useissa teoksissaan kirjoittaneen yhdysvaltalaisen Jack Rason mukaan tieteellisissä tutkimuksissa on todettu, että reikihoidolla ei ole terveydellisiä vaikutuksia. Näissä tutkimuksissa reikihoitoa saaneiden terveys ei parantunut lumelääkettä saaneeseen vertailuryhmään verrattuna.


title: Reiki

text: Reikin harjoittamisen edellytys on opettajan oppilaalle suorittama energiakanavien aukaisu, jota kutsutaan "harmonisoinniksi" tai "viritykseksi" (japaniksi "reiju").


title: Reiki

text: Ensimmäisen asteen kurssilla opetetaan vähintään reikin historia ja periaatteet, ki-käsite, hengitys-, keskittymis- ja mietiskelytekniikat, oman kehon ja toisten ihmisten käsillä hoitaminen eli te-a-te, käsiasennot ja hibiki. Virityksiä on tavallisesti neljä, mutta tämä vaihtelee opettajasta riippuen. Toisen asteen kurssilla opetetaan shirushit ja kotodamat, opettajasta riippuen myös jumonit ja inzout. Jommallakummalla kurssilla opetetaan sairauksien paikantaminen ("byosen reikan-ho"). Kurssit opetetaan yleensä 2–3 päivän kuluessa. Kolmannen eli reikin opettaja-asteen opinnot kestävät perinteisessä reikiopetuksessa yleensä yhdestä useampaan vuoteen.


title: Reiki

text: Reiki-menetelmä perustuu oletetun "ki":n tai "elämänvoiman" olemassaoloon. Tällaisia voimia ei ole havaittu tieteellisissä koeolosuhteissa.


title: Reiki

text: Vuonna 2008 suoritettiin systemaattinen kirjallisuuskatsaus kliinisiin kokeisiin. Yhdeksän tutkimusta sopi asetettuihin kriteereihin: Tutkimuksen laatu mitattiin muunnetulla Jadad-asteikolla (engl. Jadad scale). Tutkimukset, jotka eivät käyttäneet satunnaisotantaa suljettiin pois. Suurimmassa osassa tutkimuksia metodologiassa oli virheitä: otokset olivat pieniä, tutkimusasetelma ja tulosten raportointi oli epätarkkaa. Suurin yksittäinen ongelma oli kontrolliryhmien puuttuminen, muun muassa plaseboilmiön erottamiseksi. Näin virheelliset koejärjestelyt ovat epäluotettavia ja tuottavat liioiteltuja tuloksia hoidoista, eikä näin ollen voida osoittaa, että reiki olisi sopiva hoitomuoto tai liitännäishoitomuoto mihinkään lääketieteelliseen vaivaan, tai että siitä olisi mitään hyötyä placebo-ilmiötä pitemmälle. Reikihoitojen placebo-tutkimus on osoittautunut haasteelliseksi, sillä realistisen placebon suunnittelu on vaikeaa.


title: Reiki

text: Vuonna 2009 "The Journal of Alternative and Complementary Medicine" raportoi kattavassa katsauksessaan, että vakavat metodologiset ja raportointiongelmat reikihoitojen tutkimuksissa estävät johtopäätösten tekemisen hoitojen tehosta.


title: Reiki

text: Amerikan syöpäyhdistys (American Cancer Society) on todennut reikiä ympäröivän tutkimuksen olevan heikosti suoritettua ja toteaakin: ""Nykyiset tieteelliset todisteet eivät tue väitteitä reikin kyvystä parantaa syöpiä tai muita sairauksia. Lisätutkimukset näyttänevät kuinka paljon, jos yhtään, reikihoidot parantavat potilaan hyvinvointia."" National Center for Complementary and Alternative Medicine tukee tätä tulkintaa muistuttaen että vaihtoehtoterapioiden "energiakenttiä" ei ole havaittu tieteellisillä metodeilla.


title: Reiki

text: Reikihoitoja vaivaavat vaihtoehtohoitojen tyypilliset turvallisuusongelmat. Potilaiden pelätään karttavan tavanomaisia lääketieteellisiä hoitoja ja suosivan vaihtoehtoisia hoitoja, joiden teho on osoittamatta. Reikihoitojen antajat voivat rohkaista asiakkaitaan välttämään lääkäreitä vaivoihinsa koska reiki olisi riittävä hoito.


title: Reiki

text: Reikiä harjoitetaan ja opetetaan monella tavalla ja tämä on johtanut kiistoihin ryhmittymien välillä. Kiistaa on muun muassa reiki-energian luonteesta, kurssien hinnoittelusta, opetusmetodeista, symbolien salaisuudesta ja herkistäytymismetodeista (engl. "attunement").


title: Heikki Railevirta

text: Heikki Ilkka Ilari Railevirta (s. 7. joulukuuta 1950 Ruovesi) on suomalainen näyttelijä. Hän on valmistunut näyttelijäksi vuonna 1977 Tampereen yliopiston III Näyttelijäkurssilta. Nykyisin hän työskentelee Tampereen Komediateatterissa, mutta aiemmin hän on ollut mm. Turun, Kuopion ja Lappeenrannan kaupunginteattereissa. Lisäksi hän on esiintynyt TV-sarjassa Sodan ja rauhan miehet ja Anssi Mänttärin ohjaamassa elokuvassa "Mestari".


title: Panssarikansiristeilijä

text: Panssarikansiristeilijä () oli 1800-luvun lopun ja 1900-luvun alun sota-alustyyppi, joka sai nimensä aluksen haavoittuvia osia suojaavasta panssarikannesta. Suojattavia osia olivat konehuoneet, jotka oli suojattu kannella räjähtävien kranaattien sirpaleita vastaan. Alustyypistä kehittyivät paremmin suojatut panssariristeilijät, joissa suojattiin myös kyljet ja varsinainen kansi.


title: Panssarikansiristeilijä

text: Räjähtävien kranaattien tullessa yleiseen käyttöön merisodankäynnissä sotalaivat tarvitsivat lisäsuojaa, ja siten panssarikansiristeilijät syntyivät noin vuonna 1880. Panssarikansiristeilijöissä suojaava kansi oli lisärakenne aluksen muun rakenteen sisällä, mikä suojasi aluksen toiminnan kannalta tärkeitä osia kuten kone- ja kattilahuoneita. Tyypillisesti tällaisten alusten uppouma oli 2 500–7 000 tonnia ja ne oli aseistettu jopa tusinalla 3,9–6 tuuman (100–152 mm) tykkejä. Alusten nopeus oli uppoumasta ja konetehosta riippuen 18–23 solmua.


title: Panssarikansiristeilijä

text:
Ensimmäinen varsinainen panssarikansiristeilijä oli Chilen laivaston "Esmeralda", joka valmistettiin Armstrongin telakalla Elswickissä. Alus toimi perustana usealle telakan toimittamalle alukselle, jotka muodostivat perustan niin kutsutuille Elswick-tyyppisille risteilijöille. Alusten etu- ja takakansi sekä varsinainen puinen kansirakenne oli korvattu panssarikannella.
Noin vuonna 1910 panssarilevyjen laatu parani samoin kuin höyrykoneiden, jotka kevenivät ollen kuitenkin samalla entistä tehokkaampia. Palveluksessa olleet panssarikansiristeilijät muuttuivat vanhentuneiksi hitaampina ja heikommin suojattuina kuin uudet alukset. Lisäksi öljyn käyttö polttoaineena poisti hiilivarastojen suoja-arvon.


title: Panssarikansiristeilijä

text: Panssarikansiristeilijöiden seuraajissa myös kylkeen lisättiin panssarivyö ja myös yläkansi oli kevyesti panssaroitu. Konehuoneita ja ammusvarastoja suojaava vesirajaa lähellä oleva panssarikansi pysyi oleellisena osana sotalaivan panssarointia.


title: Tampereen eläintarha

text: Tampereen eläintarha oli Tampereella vuosina 1964–1972 toiminut eläintarha, jonka vetonauloihin kuuluivat muun muassa leijonat Tam ja Pere.


title: Tampereen eläintarha

text: Alkusysäys eläintarhan perustamiselle saatiin, kun Tampereen puolalaisessa ystävyyskaupungissa Łódźissa vuonna 1960 vieraillut delegaatio sai yllättäen lahjaksi kaksi leijonanpentua. Ensihätään ne sijoitettiin Korkeasaareen, mutta samalla ryhdyttiin suunnittelemaan eläintarhan perustamista Tampereelle. Paikkavaihtoehtoina olivat muun muassa Viikinsaari ja Särkänniemi, kunnes tarha päätettiin lopulta sijoittaa Sorsapuiston nurkalta vapautuneisiin entisen kunnallisen teurastamon tiloihin.


title: Tampereen eläintarha

text: Eläintarhan rakentaminen maksoi lähes viisi miljoonaa markkaa. Muita eläimiä saatiin lahjoituksina Euroopan eläintarhoilta ja osa ostettiin. Leijonien nimet Tam ja Pere valittiin kansanäänestyksellä. Eläintarha avautui yleisölle 1. heinäkuuta 1964. Nähtävillä oli kaikkiaan 60 eläintä, leijonien lisäksi susia, karhuja, mäyriä, kettuja, puumia, aasi ja apinoita. Vuonna 1965 lajimäärä kasvoi 25:een. Ensimmäisenä vuonna tarhassa vieraili 90 000 ihmistä, seuraavana jo 150 000. Kävijämäärä pysyi yli 100 000:ssa eläintarhan loppuun saakka, lukuun ottamatta viimeistä vuotta.


title: Tampereen eläintarha

text: Tampereen eläintarhan tarina loppui melko lyhyeen. Teurastamon tilat olivat toimintaan sopimattomat ja eläintarhan oli tarkoituskin toimia siellä vain väliaikaisesti. Sille ei kuitenkaan löydetty uutta paikkaa, joten sen suljettiin 26. syyskuuta 1972. Osasyynä oli tiukentunut eläinsuojelulaki ja lehdistössä lisääntynyt arvostelu. Leijonat oli määrä siirtää Ruotsiin, Kolmårdenin eläinpuistoon. Tam kuoli nukutettuna kuljetuslaatikkoonsa jo Tampereella, mutta Pere selvisi hengissä Ruotsiin. Tarhan susia puolestaan lahjoitettiin Ähtärin eläinpuistoon.


title: Tampereen eläintarha

text: Nykyään eläintarhan paikalla on vuonna 1990 rakennettu Tampere-talo.


title: Beta Comae Berenices

text:
Beta Coma Berenices (β Comae Berenices / β Com)
on Bereniken hiusten tähdistössä oleva, Aurinkoa muistuttava keltainen pääsarjan tähti.
Tähti on Aurinkoa hieman kirkkaampi ja kuumempi.
Tähdellä havaitaan 16,6 vuoden auringonpilkkujakso spektriviivoissa sekä myös toissijainen 9,6 vuoden jakso. Tähti ei ole spektroskooppinen kaksoistähti,
eikä siltä ole havaittu eksoplaneettoja tai pölykiekkoa.


title: Jääpallon maailmanmestaruuskilpailut 1989

text: Vuoden 1989 jääpallon maailmanmestaruuskilpailut olivat kautta aikain 16. jääpallon MM-kilpailut. Kisat pidettiin Neuvostoliitossa 29. tammikuuta–5. helmikuuta. Kisakaupunkina toimi Moskova, ja kaikki MM-turnauksen ottelut pelattiin ensimmäisen kerran sisätiloissa. Pelipaikkana toimi vuoden 1980 kesäolympialaisiin rakennettu monikäyttöareena Olimpiskij, joka oli ensimmäisen kerran jääpallon käytössä vuoden 1989 MM-kisoissa. MM-turnaukseen osallistuivat Norja, Neuvostoliitto, Ruotsi, Suomi ja Yhdysvallat.


text: Turnauksessa pelattiin viiden joukkueen sarja, jonka jälkeen kaksi parasta selviytyivät loppuotteluun ja kolmanneksi ja neljänneksi sijoittuneet pelasivat pronssiottelun. Tasapisteissä paremmuuden ratkaisisi keskinäinen ottelu, ja kolmen joukkueen päädyttyä tasapisteisiin järjestyksen ratkaisisi kyseisten joukkueiden keskinäiset ottelut. Ennen viimeisen kierroksen ottelua Suomi-Neuvostoliitto tilanne oli se, että Suomelle riittäisi loppuotteluun pääsyyn kahden maalin tappio. Neuvostoliitto johti ottelua jo 6-2, minkä jälkeen kisaisännät löysäsivät otettaan ja Suomi kavensi tilanteeksi 6-4 viimeisen kymmenen minuutin aikana. Suomi eteni näin finaaliin yhden maalin paremmalla keskinäisten ottelujen maalierolla ennen Ruotsia, sillä Suomi oli voittanut Ruotsin kisojen avausottelussa maalein 2-4 ja Ruotsi puolestaan oli voittanut Neuvostoliiton maalein 3-2. Ruotsi piti sarjan päätösottelua ja Neuvostoliiton toimintaa skandaalina, sillä taktikoimalla Neuvostoliitto sai finaaliin vastaansa ennakolta heikomman Suomen. Seuraavat MM-kilpailut vuonna 1991 pelattiin eri järjestelmällä ja ennen loppuotteluita pelattiin pudotuspelit.


text: Neuvostoliitto voitti Moskovan hallissa pelatussa loppuottelussa Suomen maalein 12-2. Ruotsi kukisti pronssiottelussa Norjan.


title: DEN 0255-4700

text: DEN 0255-4700 on himmeä ruskea kääpiötähti Eridanuksen tähdistössä 16,2 valovuoden eli 5 parsekin päässä meistä. Sen näennäinen kirkkaus on 22,92 ja spektrityyppi L 7,5. Pintalämpötila on 1 700 K.


title: Ruskea alikääpiö

text:
Ruskea alikääpiö () on taivaankappale, joka on ruskeata kääpiötäkin himmeämpi. Sen massa on alle 13 Jupiterin massaa. Ruskeassa alikääpiössä ei tapahdu deuteriumin fuusiota niin kuin ruskeassa kääpiössä. Tästä huolimatta ruskea alikääpiökin säteilee alussa melko kirkkaasti sen kutistumisessa vapautunutta painovoimaenergiaa.
Karkeasti ottaen ruskea alikääpiö on sama kuin eksoplaneetta. Täysin todistettavasti ei yhtään ruskeaa alikääpiötä ole havaittu. Esimerkiksi kohdetta S Ori 52 on ehdotettu ruskeaksi alikääpiöksi.


title: Tähtienvälinen planeetta

text: Tähtienvälinen planeetta eli vapaa planeetta on tähtienvälisessä avaruudessa liikkuva planeetan massainen taivaankappale, joka ei ole sidottu gravitaatiolla mihinkään muuhun taivaankappaleeseen. Usein tällaiset planeetat ovat syntyneet tähden läheisyydessä, mutta heitetty myöhemmin ulos tähtijärjestelmään gravitaation vaikutuksesta toisen kohteen lähiohituksen aikana. Joitain kohteita, kuten S Orionis 70 (S Ori 70) on epäilty tähtienvälisiksi planeetoiksi mutta yhtään havaintoa ei toistaiseksi ole kiistattomasti vahvistettu.


title: Tähtienvälinen planeetta

text: Tähtienvälisten planeettojen kaltaisia kohteita voi syntyä myös samaan tapaan kuin tähtiä. Tällaisia kohteita kutsutaan ruskeiksi alikääpiöiksi, joissa erotuksena ruskeisiin kääpiöihin ydinreaktiot eivät edes ala (ruskeissa kääpiöissä ydinreaktiot alkavat, mutta loppuvat nopeasti). Ruskeita alikääpiöitä ei luokitella planeetoiksi, muttei myöskään varsinaisiksi tähdiksi.


title: Tähtienvälinen planeetta

text: On arvioitu, että Linnunradan galaksissa olisi jopa 100 000 kertaa enemmän tähtienvälisiä planeettoja kuin tähtiä. Joillakin näistä planeetoista voisi olla jopa mahdollisuus elämän ylläpitämiseen tiheän ilmakehän takia.


title: Tähtienvälinen planeetta

text: Planemo on planeetan kokoinen vapaasti avaruudessa liikkuva taivaankappale, joka ei kierrä tähteä eikä itse ole tähti. Planemoita esiintyy nuorissa tähtijoukoissa ja ne syntyvät tähtien tapaan kaasuista tiivistymällä. Massa jää kuitenkin planemon tapauksessa liian pieneksi, jotta fuusioreaktiot käynnistyisivät sen sisällä. Useat planemot voidaan luokitella myös ruskeiksi alikääpiöiksi.


title: Don Henley

text: Donald Hugh "Don" Henley (s. 2. heinäkuuta 1947 Gilmer, Texas, Yhdysvallat) on yhdysvaltalainen muusikko ja laulaja-lauluntekijä joka tunnetaan parhaiten rockmusiikkia esittävän Eagles-yhtyeen rumpalina ja laulajana. Henley on vaikuttanut Eaglesissa yhtyeen koko uran ajan ja hän on yksi yhtyeen perustajista.


title: Don Henley

text: Henley perusti Eaglesin vuonna 1971 yhdessä kitaristi-laulaja Glenn Freyn, basisti Randy Meisnerin ja kitaristi Bernie Leadonin kanssa ja yhtye julkaisi ensilevynsä "Eagles" vuonna 1972. Yhtye hajosi kuuden studioalbumin jälkeen vuonna 1980 syviin erimielisyyksiin. Henley esiintyi 1980-luvun ajan sooloartistina ja julkaisi kolme sooloalbumia. Eagles palasi yhteen vuonna 1994 ja sittemmin hän on julkaissut kaksi sooloalbumia, kaksi kokoelma-albumia konsertti-DVD:n. Hän menestyi soolourallaan Eaglesissa vaikuttaneista muusikoista parhaiten.


title: Don Henley

text: Henleyn tunnetuimpia Eaglesissa tulkitsemia kappaleita ovat muun muassa hänen yhtyeelle kirjoittamansa hittikappaleet "Hotel California", "Desperado", "Life in the Fast Lane", "One of These Nights", "Witchy Woman", "Best of My Love" ja "The Long Run". Hänen soolouransa tunnetuimpia kappaleita ovat "Dirty Laundry", "The Boys of Summer", "All She Wants to Do is Dance", "The Heart of the Matter", "The Last Worthless Evening", "Sunset Grill", "Not Enough Love in the World", "New York Minute" ja "The End of the Innocence". Henley on soolotuotannollaan voittanut kaksi Grammy- ja viisi MTV Video Music Award-palkintoa, ja hänen soolotuotantoaan on kansainvälisesti myyty yli kymmenen miljoonaa kappaletta. Suomalaisen Radio Aallon "365 maailman parasta biisiä"-äänestyksessä Henleyn kappale "The Boys of Summer" ylsi sijalle 344.


title: Don Henley

text: Vuonna 2008 musiikkilehti "Rolling Stonen" julkaisemassa "100 Greatest Singers"-äänestyksessä Henley äänestettiin sijalle 87. Vuonna 2012 Celebrity Networt-verkkosivuston laatimassa listassa Henley listattiin maailman rikkaimpien rumpaleiden listalla neljännelle sijalle 200 miljoonan dollarin ansioillaan, ja hänen edelleen ylsivät ainoastaan Nirvana-yhtyeessä vaikuttanut Dave Grohl, muun muassa Genesis-yhtyeessä soittanut Phil Collins ja listan kärkipaikalle noussut, The Beatlesissa kuuluisuuteen noussut Ringo Starr.2015 hän oli noussut listalla kolmanneksi.


title: Johann Tilly

text: Johann Tilly, oikeastaan Johann Tserclaes, Tillyn kreivi (joskus myös Johan Tzerclaes Reichsgraf von Tilly) (helmikuussa 1559 Villers-la-Ville – 30. huhtikuuta 1632, Ingolstadt) oli katolilaisten tärkeimpiä komentajia kolmikymmenvuotisessa sodassa. Hän oli käytännöllisesti katsoen voittamaton protestantteja vastaan, kunnes Kustaa II Aadolf löi hänet Breitenfeldin ensimmäisessä taistelussa 1631. Hänet tunnettiin myös lempinimellä "munkki haarniskassa".


title: Johann Tilly

text: Johann Tilly syntyi katolilaiseen perheeseen helmikuussa 1559 Tillyn linnassa Villers-la-Villessä, lähellä Nivellesiä, nykyisessä Belgiassa. Hän sai koulutuksensa Kölnissä jesuiittojen ohjauksessa ja liittyi tämän jälkeen vuonna 1584 espanjalaisten armeijaan, joka taisteli alankomaalaisia kapinallisia vastaan kahdeksankymmenvuotisessa sodassa. Hän osallistui Antwerpenin piiritykseen vuonna 1585. Vuonna 1594 Tilly liittyi keisari Rudolf II:n armeijaan, ja taisteli ottomaaneja vastaan. Keisarin palveluksessa hän yleni nopeasti.


title: Johann Tilly

text: Vuonna 1610 Tilly nimitettiin Baijerin armeijan komentajaksi, ja hän oli Baijerin ruhtinaan Maksimilianin johtaman katolisen liigan armeijan komentaja vuosina 1618–1632. Kolmikymmenvuotisen sodan sytyttyä 1618 Tilly siirtyi marsalkkana taas keisarin palvelukseen, katolisen liigan annettua armeijansa keisari Matiaksen käyttöön, jotta tämä kykenisi lyömään Böömin kapinalliset. Tilly voittikin protestanttien armeijan Valkeavuoren taistelussa 8. marraskuuta 1620 alle tunnissa.


title: Johann Tilly

text: Seuraavaksi Tilly marssi länteen Reinille, jossa hän kärsi tappion protestanteille Wieslochin taistelussa 27. huhtikuuta 1622. Tämän Tilly kuitenkin korjasi nopeasti lyömällä Badenin rajakreivi Yrjö Fredrikin johtamat protestantit Wimpfenin taistelussa kymmenen päivää myöhemmin. Tillyn lyötyä vielä Christian Braunschweigin armeijan Höchstin taistelussa 20. kesäkuuta keisari Ferdinand II teki hänestä kreivin. Elokuussa 1623 Tilly löi uudestaan Braunschweigin Stadtlohnin taistelussa, tällä kertaa käytännöllisesti katsoen tuhoten protestanttien armeijan.


title: Johann Tilly

text: Tillyn nujerrettua kaiken protestanttien vastarinnan keisarikunnan sisällä, Tanskan kuningas Kristian IV otti Saksan protestanttien asian omakseen. Kristian kuitenkin hävisi Tillylle Lutterin taistelussa 1626, ja tappio johti katolilaisten etenemiseen aina Jyllannin niemimaalle asti. Yhdessä Albrecht von Wallensteinin kanssa Tilly valloitti kaikki Saksan protestanttiset alueet vuoden 1628 alkuun mennessä. Keisari teki Tanskan kanssa rauhan ja laittoi Saksan protestantit ahtaalle. Keisari tarjosi Tillylle palkkioksi palveluksista Calenbergin herttuan arvoa, josta hän kuitenkin viisaana ja vanhana kieltäytyi ja hyväksyi sen sijaan 400 000 guldenin summan.


title: Johann Tilly

text:
Keisari erotti Wallensteinin 1630 ja Tilly sai komennettavakseen yhdistetyt keisarin ja katolisen liigan armeijat. Seuraavaksi vastustajaakseen kolmikymmenvuotisessa sodassa hän sai Ruotsin kuningas Kustaa II Aadolfin, jonka sai ryhtymään sotaan nimenomaan katolilaisten menestys Pohjois-Saksassa. Aluksi Tillyn tavoitteena oli pitää Kustaa Itämeren rannikolla sillanpääasemassaan, mutta Kustaan onnistui valloittaa Mecklenburg. Tämän kostaakseen Tilly valtasi Neubrandenburgin ja tappoi sen ruotsalaisen varuskunnan viimeiseen mieheen. Tämä oli ensimmäinen, mutta ei viimeinen, piiritetyn kaupungin verilöyly kolmikymmenvuotisen sodan aikana. Kustaalla oli mahdollisuus kohdata Tilly ensimmäisen kerran Neubrandenburgissa, mutta Kustaan epäröidessä tilaisuus valui hukkaan.
Seuraavaksi Tilly siirtyi piirittämään Magdeburgia, ja ruotsalaisten epäonnistuessa kaupungin auttamisessa seurasi Magdeburgin ryöstö 20. toukokuuta 1631. Lopulta Kustaa ja Tilly kohtasivat Breitenfeldin taistelussa 17. syyskuuta, jossa Tilly kärsi ensimmäisen vakavan tappion sodan aikana. Haavoittunut Tilly peräytyi taistelun jälkeen luoteeseen, Ala-Saksiin ja kokosi uuden armeijan alueen varuskunnista. Tämän armeijan hän sitten vei talvehtimaan etelään Baijeriin, aikomuksenaan kohdata ruotsalaiset uudestaan seuraavana keväänä. Tämä tapahtuikin Rainin taistelussa 5. huhtikuuta, ruotsalaisten ylittäessä Lech-virtaa. Tilly haavoittui taistelussa kuolettavasti tykinkuulasta ja kuoli Ingolstadtissa, Baijerissa 30. huhtikuuta 1632 jäykkäkouristukseen. Tillyn ruumis kuljetettiin v 1652 Altöttingiin Saksaan ja nyt hänen ikkunallinen sarkofaginsa on tuomiokirkon Tillykappelin hautaholvissa Stiftskirche St. Philipp und Jakob.


title: Johann Tilly

text: Johann Tilly oli aito ammattisotilas, joka oli erityisen taitava siirtelemään armeijoitaan. Hän oli viimeinen espanjalaisten neliöiden mestari ja hänen armeijansa olivat erityisen kuuluisia raakuudestaan ja saaliinahneudestaan. Arvostelijoilleen hänen kerrotaan todenneen: ""Luuletteko miesteni olevan nunnia?"" Tilly oli harras katolilainen ja hänen mieltään painoi Magdeburgin ryöstö aina kuolinvuoteelle asti.


title: Ispoinen

text: Ispoinen () on Turun kaupunginosa, joka sijaitsee Uittamon, Ilpoisten ja Katariinan välissä. Ispoinen kuuluu Uittamo-Skanssin suuralueeseen. Alue on suurimmaksi osaksi harvaan asuttua asuinaluetta. Vuonna 2004 alueen väkiluku oli 480, ja se on vähentynyt vuosittain 0,83 %:lla. Alueen väestöstä 17,5 % on alle 15-vuotiaita ja 17,08 % on yli 65:n. Suomea puhuu äidinkielenään 91,88 % väestöstä ja ruotsia 7,71 %.


title: Jättikasvu

text: Jättikasvu eli gigantismi tai gigantismus tarkoittaa lääketieteessä suurikokoisuutta, joka voi olla joko normaalina pidettävä tai esimerkiksi kasvuhormonin liikaerityksestä tai muusta epänormaaliudesta johtuvaa. Jättikasvuisuuden muotoja on monenlaisia, joista kaikki ovat todella harvinaisia. Kaikilla on monimutkainen patofysiologinen alkuperä ja epätavallinen kliininen ilmenemismuoto.


title: Yli-Maaria

text: Yli-Maaria () on Turun kaupunginosa, joka sijaitsee Pohjois-Turussa ja kuuluu Maaria-Paattisen suuralueeseen. Alue on suhteellisen tiheästi asuttua, ja sinne on kaavoitettu uusia omakotitalotontteja. Palveluita on K-market, St1 bensa-asema, kahvila missä myös päivän lounas, apteekki, seurakuntatalo. Uusi koulu, kirjasto, neuvola ja S-market tulossa. Vuonna 2009 Yli-Maariaan valmistui palvelukoti Mediverkko.


title: Yli-Maaria

text: Yli-Maaria kuului aiemmin Maarian kuntaan, mutta se yhdistettiin Turkuun 1967. Vuonna 2004 alueen väkiluku oli 2 209. 32,1 % alueen väestöstä on alle 15-vuotiaita ja 4,9 % on yli 65-vuotiaita. Alueen väestöstä 97,2 % puhuu äidinkielenään suomea ja 1,5 % ruotsia.


title: Yli-Maaria

text: Yli-Maariassa sijaitsee Ilmestyspäivän kenttä, jossa kesällä järjestetään Turun Nappulaliigan jalkapalloharjoituksia ja -otteluja. Kentällä on myös rantalentopallokenttä. Talvisin kentälle tehdään luistelurata, jonka jäädyttämisestä ja kunnossapidosta huolehditaan talkoovoimin. Useita leikkipuistoja ja hyvät bussiyhteydet.


title: Teräsrautela

text: Teräsrautela on Turun kaupunginosa, joka kuuluu Kuninkojan suuralueeseen. Kaupunginosa sijaitsee kaupungin länsipuolella, ja se on suurimmaksi osaksi lähiötä. Ostoskeskus Länsikeskus sijaitsee Teräsrautelassa. Vuonna 2004 alueen väkiluku oli 3 554, ja se kasvaa vuosittain 0,37 %:lla. Alueen väestöstä 11,73 % on alle 15-vuotiaita ja 20,17 % on yli 65:n. Alueen väestöstä 96,57 % puhuu suomea ja 2,42 % ruotsia äidinkielenään.


title: Teräsrautela

text: Kaupunginosassa toimii Teräsrautelan koulu, jonka toinen yksikkö on Suikkilassa. Molemmissa annetaan opetusta 1–6-luokkalaisille.


title: Kohmo

text: Kohmo on Turun kaupunginosa, joka sijaitsee kaupungin itäosassa Aurajoen eteläpuolella ja rajoittuu idässä Kaarinan kaupunkiin. Tilastoinnissa Kohmo kuuluu Nummi-Halisen suuralueeseen; naapurikaupunginosia ovat lännessä Kurala, etelässä Pääskyvuori ja Varissuo. Vuonna 2007 alueella oli 1 188 asukasta.


title: Kohmo

text: Kohmon asutus sijoittuu Jaaninojan laakson itäpuolelle metsäisen rinteen taakse. Se koostuu omakotitalovaltaisesta alueesta Säkömäen ja Virmuvuoren metsien keskellä sekä rivi- ja kerrostalovaltaisesta alueesta, jotka on rakennettu 1990-luvun alussa. Kohmon keskellä sijaitsevat vuonna 2009 valmistuneet päiväkoti ja koulu. Varissuon ja Kohmon väliset monimuotoiset metsät toimivat virkistysalueena.


title: Kohmo

text: Kohmon pinta-ala on 91 hehtaaria, josta puistoja ja katuviheralueita on 1,3 hehtaaria, peltoja ja niittyjä 30,7 hehtaaria ja metsää 20,9 hehtaaria. Kohmosta löytyy leikkipuisto, pallokenttä, skeittialue, koripallotolppa ja ulkoilureitti. Siellä on myös bussilinjojen 2 ja 2A sekä yölinjan 28 päätepysäkki. Littoisten bussit 2B ja 2C ajavat Kohmon läpi.


title: Kohmo

text: Kaupunginosan länsiosassa Jaaninoja virtaa peltojen ja laidunten halki muodostaen perinteisen varsinaissuomalaisen viljellyn laakson. Jaaninojan laaksossa on kaupunkilaisten viljelypalstoja. Kohmon viheralueet muodostuvat viljellyistä pelloista ja metsistä. Rakennettuja puistoja ei Kohmossa juuri ole katuviheralueita lukuun ottamatta.


title: Kohmo

text: Elävän historian kylä, Kuralan Kylämäki, arvokkaine perinnemaisemineen sijaitsee kaupunginosassa. Kylämäki tarjoaa asukkaille ja vierailijoille palan perinteistä maalaismaisemaa laiduntavine lehmineen ja lampaineen. Ensimmäisen kerran Kuralan Kylämäki mainitaan arkistolähteissä 1300-luvulla. Nykyiset rakennukset ovat peräisin 1800-luvulta ja 1900-luvun alkupuolelta. Alueella toimii 1950-luvun malliin toimiva maatila ja myös maisemaa hoidetaan 1950-luvun tyyliin. Kuralan Kylämäki on yksi Turun maakuntamuseon yksiköistä.


title: Mälikkälä

text: Mälikkälä on Turun kaupunginosa, joka kuuluu Länsikeskuksen suuralueeseen. Kaupunginosa sijaitsee kaupungin länsipuolella ja suurimmaksi osaksi harvaan asuttua lähiötä. Vuonna 2004 alueen väkiluku oli 1 608, ja se väheni vuosittain 0,05 %:lla. 15,59 % alueen väkiluvusta oli alle 15-vuotiaita, kun taas 22,7 % oli yli 65-vuotiaita. Alueen väestöstä 95,52 % puhuu suomea äidinkielenään ja 3,79 % ruotsia.


title: Mälikkälä

text: Pläkkikaupunki on asuinalue Mälikkälässä lähellä Länsikeskusta. Alueella on lähinnä omakotitaloja ja muutamia yrityksiä. Pläkkikaupungin alueella katujen nimet muodostuvat rakennusalan ammattinimikkeistä.


title: Ruohonpää

text: Ruohonpää on Turun kaupunginosa, joka kuuluu Kuninkojan suuralueeseen. Kaupunginosa sijaitsee keskustan länsipuolella. Vuonna 2007 alueen väkiluku oli 2 280. Alueen väestöstä 12,04 % on alle 15-vuotiaita, kun taas 25,89 % on yli 65-vuotiaita. Alueen väestöstä 94,32 % puhuu suomea äidinkielenään ja 3,87 % ruotsia.


title: Ruohonpää

text: Osa Suikkilan lähiöstä kuuluu Ruohonpään kaupunginosaan.


title: Haakon Harteikas

text: Haakon Harteikas ("Håkon II Sigurdsson Herdebrei") oli Norjan kuningas 1157–1162. Haakon oli Sigurd Munnin avioton poika, ja hän seurasi valtaistuimella setäänsä Östeniä. Haakonin surmasi Erling Skakke 7. heinäkuuta 1162.


title: Digimon Frontier

text: Digimon Frontier ( "Dejimon Furontia") on Digimon-animesarjan neljäs tuotantokausi. "Digimon Frontier" eroaa kolmesta ensimmäisestä kaudesta siten, että lapset muuttuvat itse digimoneiksi henkiolentojen avulla.


title: Digimon Frontier

text: Viisi lasta saavat kännykkäänsä outoja viestejä, jotka käskevät heidän mennä rautatieasemalle maan alle. He menevät junaan, joka vie heidät Digimaailmaan. Perillä lapset tapaavat kaksi digimonia, Bokomonin ja Neemonin, jotka toimivat oppaina ja kertovat, että Digimaailma on vaarassa. Lasten pitää taistella pahaa Cherubimonia vastaan päästäkseen kotiin. Sarjan loppuvaiheilla joukkoon liittyy kuudes lapsi.


title: Mansour Matloubi

text: Mansour Matloubi (s. Walesissa) on walesilainen pokeriammattilainen. Matloubi voitti pokerin maailmanmestaruutena pidettävän World Series of Pokerin pääturnauksen vuonna 1990. Hän oli turnauksen ensimmäinen ei-amerikkalainen voittaja. Ratkaisevassa kädessä Mansourin kutospari piti Hans "Tuna" Lundin nelosparia vastaan. Voitostaan Matloubi ansaitsi 835 000 dollaria.


title: Mansour Matloubi

text: WSOP:n pääturnauksessa 1993 Matloubi oli neljäs. Kahden pääturnauksen finaalipöytäsijoituksen lisäksi 1990-luvulla Matloubi pelasi finaalipöydässä useissa muissakin WSOP-turnauksissa. Muun muassa vuoden 1994 $ 1,500 Seven-Card Stud -turnauksessa hän oli toinen. 2000-luvulla Matloubi on pelannut vain muutamissa turnauksissa.


title: Mansour Matloubi

text: Syyskuussa 2007 Matloubin pokeriuran turnausansiot ylittivät 1,9 miljoonaa dollaria.


title: Lev Šestakov

text: Lev Lvovitš Šestakov (, 8. joulukuuta 1915 – 13. maaliskuuta 1944) oli neuvostoliittolainen hävittäjälentäjä ja Espanjan sisällissodan johtavia ässiä.


title: Lev Šestakov

text: Hän valmistui sotilasakatemiasta vuonna 1936, haki ja pääsi Espanjaan sotaan vuonna 1937. Hän lensi Polikarpov I-16 -hävittäjälentokoneilla ja saavutti 8 henkilökohtaista ilmavoittoa ja 31 voittoa yhdessä toisen koneen lentäjän kanssa. Suuressa isänmaallisessa sodassa eli toisessa maailmansodassa itärintamalla hän taisteli Saksaa vastaan saaden Odessan ja Stalingradin rintamilla 26 ilmavoittoa. Hän oli everstin arvoinen, kun katosi sotalennolla 13. maaliskuuta 1944. Luultavasti putosi ilmataistelutilanteessa stukalentäjä Hans-Ulrich Rudelin kanssa. 65 ilmavoitostaan 42 on jaettuja. Hänet palkittiin mm. Neuvostoliiton sankari-mitalilla. Polak ja Shores arvioivat hänet Neuvostoliiton toiseksi parhaaksi hävittäjä-ässäksi, mutta tämä on 1990-luvun pohdintaa: Espanjan sisällissodan voittojen todentaminen ja täyden ilmavoiton laskeminen tilanteessa, jossa usea kone ampuu yhden alas, ovat molemmat tekijöitä, jotka vähentävät todellisten ilmavoittojen määrää.


title: Joe Pelton

text: Joe Pelton (s. 20. heinäkuuta 1977) on yhdysvaltalainen analyytikko ja pokerinpelaaja.


title: Joe Pelton

text: Pelton voitti World Poker Tourin viidennellä kaudella elokuussa 2006 Los Angelesissa pelatun Legends of Poker -turnauksen. Hän ansaitsi ykköstilastaan 1 602 670 dollaria. Samalla WPT-kaudella hän oli kolmas Festa Al Lagon turnauksessa ja sai sijoituksestaan 292 220 dollaria.


title: Joe Pelton

text: World Series of Pokerissa Pelton on parhaimmillaan ollut viides (vuonna 2008 1 500 dollarin no limit texas hold'em -turnauksessa).


title: Joe Pelton

text: Joulukuussa 2011 Peltonin pokeriuran turnausansiot ylittivät 2,3 miljoonaa dollaria.


title: Maureen Hyde

text: Maureen Hyde on Firenzessä asuva yhdysvaltalainen taidemaalari. Hän toimii piirustuksen opetusohjelman perusteiden ohjaajana Florence Academy of Artissa.


title: Maureen Hyde

text: Hänen kiinnostuksensa taiteeseen alkoi jo lapsena, mikä johti hänet opiskelemaan Kalifornian yliopistoon Los Angelesiin kirjojen kuvittajaksi. Tämän jälkeen hän suuntasi opintonsa Florence Academy of Artiin.


title: Fredrik Theodor Galindo

text: Fredrik Theodor Galindo oli Haminassa 23. toukokuuta 1838 syntynyt kenraalimajuri. Theodor Galindo hakeutui nuorena Pietarin sotilasoppilaitokseen ja eteni nopeasti urallaan. Hän palveli 1888 everstiluutnanttina 3. tykistöpatteriston 22. kevyen tykistövarikon päällikkönä. Hänet ylennettiin 11.9.1892 everstiksi. Galindo sai 16.11.1899 eron sotapalveluksesta kenraalimajurina.


title: Fredrik Theodor Galindo

text: Kunniamerkit; VenA 3 30.8.1888; VenSt 2 18.12.1894; VenA 2 18.12.1898.


title: Fredrik Theodor Galindo

text: Theodor Galindo avioitui puolalaisen aatelisen Klara Fedorovna Kaminskayan kanssa ja he asettuivat Pietariin. Heillä oli seitsemän lasta joista kaikki pojat valmistuivat upseereiksi Pietarin tunnetusta sotilasoppilaitoksesta "Cadet Corpsista".


title: Fredrik Theodor Galindo

text: Lapset; Vladimir (1882–1940), Evgenia (1886–1942) joka avioitui Ilja Speranskyn kanssa ja kuoli Pietarin saarrossa, Boris (1884-?) joka onnistui pakenemaan Pietarista vallankumouksen jälkeen ja asettui Pariisiin, Fedor (1885–1958), Leonid (1888–1918) joka kuoli vallankumouksen taisteluissa, Sergei (1892-?) joka myös onnistui pakenemaan vallankumouksen jälkeen ja asettui Espanjaan, Tamara (1897–1934) joka aviotui Cadet Corpsin upseerin Michail Semenovin kanssa (Michail toimi vallankumouksen jälkeen pappina Pietarissa josta syystä hänet vangittiin ja hävisi).


title: Fredrik Theodor Galindo

text: Theodor Galindon isä, kollegiasessori ja 10. luokan virkamies Jean Kristian de Galindo (s. 25.7.1797 Pietarissa), oli tekniikan ja ranskan kielen opettaja Suomen kadettikoulussa Haminassa. Äiti Sophia Ulrika Silfversvan (s. 12.2.1806 Viaporissa).


title: Fredrik Theodor Galindo

text: Theodor Galindon veli Georg Eberhard Galindo (S 10.11.1835 Hamina) palveli myös Venäjän keisarillisen armeijan kenraalina. Galindon veljeksistä vanhin Johan Frans Andreas Galindo, suoritti sotilasopintonsa Suomen kadettikoulussa Haminassa ja toimi myöhemmin Suomen Yhdyspankin toimitusjohtajana pitkään.


title: Fredrik Theodor Galindo

text: Theodor Galindo on haudattu Volkovon luterilaiseen hautausmaahan Pietarissa 1914.


title: Elieser Kaila

text: Elieser (Elpiö) Kaila (vuoteen 1902 Johansson, 29. lokakuuta 1885 Pirkkala – 7. syyskuuta 1938 Korpilahti) oli suomalainen oikeustieteen professori, joka toimi Suomen oikeusministerinä 1929–1930.


title: Elieser Kaila

text: Kailan vanhemmat olivat sahanomistaja Elieser Johansson ja Beda Fredrika Köhlin. Hän valmistui lakitieteen kandidaatiksi 1910, toimi Pohjoismaiden Osakepankin virkailijana 1911–1915 sekä eri otteisiin Rautalammin tuomiokunnassa vt. tuomarina vuosien 1918 ja 1920 välissä. Lakitieteen lisensiaatiksi (tohtoriksi) hän valmistui 1924. Kaila oli Helsingin yliopiston lainopin ensyklopedian dosentti 1925–1929 ja roomalaisen ja kansainvälisen yksityisoikeuden sekä lainopin ensyklopedian professori 1929–1938, vt. professori hänestä oli tullut 1926.


title: Elieser Kaila

text: Kaila toimi myös Yhteiskunnallisen korkeakoulun yksityis- ja talousoikeuden opettajana vuodesta 1926 ja vararehtorina 1928–1932. Oikeustieteilijänä Kaila julkaisi tutkimuksia ja oppikirjoja muun muassa roomalaisesta oikeudesta, esineoikeudesta ja yksityisoikeudesta. Hän oli "Lakimies"-lehden toimitussihteeri 1926–1932 ja osallistui näkyvästi Helsingin yliopiston suomalaistamiseen. Vuonna 1933 hän laati yhdessä Veikko Heiskasen ja Pentti Eskolan kanssa ehdotuksen uudeksi yliopistolainsäädännöksi.


title: Elieser Kaila

text: Kaila toimi 1924–1929 eduskunnan perustuslakivaliokunnan sihteerinä ja 1924–1925 oikeusasiamiehen sihteerinä. Maalaisliittoa edustanut Kaila toimi oikeusministerinä Kyösti Kallion III hallituksessa 1929–1930. Kaila oli myös Suomalaisuuden liiton puheenjohtaja vuonna 1929.


title: Elieser Kaila

text: Kailan puoliso vuodesta 1917 oli Riikka Liukkonen.


title: Jean Kristian de Galindo

text: Jean Kristian de Galindo, myös Jean Chretien de Galindo (s. 25. heinäkuuta 1797 Pietari), oli tekniikan ja ranskan kielen opettaja Suomen kadettikoulussa Haminassa (kollegiasessori, 10. luokan virkamies). Hänellä oli kolme poikaa, joista kaksi, Fredrik Theodor Galindo ja Georg Eberhard Galindo, yleni kenraaleiksi Venäjän keisarillisessa armeijassa ja vanhin Johan Frans Andreas Galindo toimi pitkään Suomen Yhdyspankin toimitusjohtajana.


title: Jean Kristian de Galindo

text: "De Galindon" aatelissuku on peräisin Espanjasta ja aateloitiin myöhemmin myös Venäjällä. Carl Olof Cronstedt nuoremman adoptoitua Johan Frans Andreas Galindon "de Galindo" -suvun jälkeläiset ovat toimineet myös vapaaherrallisen Cronstedt-aatelissuvun päämiehinä.


title: Jean Kristian de Galindo

text: Jean Kristian de Galindo on haudattu Hietakylän vanhaan hautausmaahan Haminassa 1854.


title: Niiles-Jouni Aikio

text: Niiles-Jouni Aikio (s. 1947 Inari) on saamelainen laulaja, joikaaja ja näyttelijä. Hänellä oli kaksi tytärtä, Maaren (1978–2018) ja Bigga, sekä kaksi poikaa, Asla ja Ante. Niiles-Jouni Aikio toimii nykyisin Levillä tilausravintola Saamen Kammin isäntänä.


title: Niiles-Jouni Aikio

text: Aikio muistetaan parhaiten roolistaan Oula Nahkamaana Rauni Mollbergin elokuvasta "Maa on syntinen laulu". Vuonna 2006 hän opetti Conan O'Brienille joikaamista tämän kuvausmatkalla Suomessa ja lisäksi Aikio on joikannut ja laulanut useilla eri artistien levyillä.


title: Aini

text: Aini on suomalainen naisen etunimi.


title: Aini

text: Aini on toisinto nimistä Aino ja Aina, mutta Virossa se on Aina-nimen tavoin käsitetty myös Anna-nimen muunnelmaksi. Aini viettää nimipäiväänsä yhdessä Ainon ja Ainan kanssa 10. toukokuuta. Almanakassa Aini on ollut vuodesta 1950 lähtien.


title: Aini

text: "Väestörekisterikeskuksen" mukaan on Suomessa ollut kirjoilla vuoden 2016 loppuun mennessä 7568 Aini-nimistä henkilöä, jotka kaikki ovat naisia.Aini Sinikka oli näytelmäkirjailija Lydia Blåfieldin (1871–1949) kirjailijanimi.


title: Mark Seif

text: Mark Seif (s. 4. lokakuuta 1967, Egypti) on egyptiläissyntyinen yhdysvaltalainen lakimies ja pokeriammattilainen. Seif on urallaan voittanut kaksi World Series of Poker (WSOP) -turnausta.


title: Mark Seif

text: Seif aloitti pokerin pelaamisen seitsenvuotiaana perheensä kotipeleissä. Hänellä oli lukuisia hyviä sijoituksia Yhdysvaltain länsirannikon pokeriturnauksista 1990-luvun lopulta lähtien, mutta suuren yleisön tietoisuuteen hän tuli sijoituttuaan neljänneksi World Poker Tourin (WPT) Legends of Poker -tapahtumassa elokuussa 2002.


title: Mark Seif

text: Vuonna 2005 Seif voitti viikon sisällä kaksi WSOP-turnausta. Tätä ennen hänen paras WSOP-sijoituksensa oli ollut vuoden 2003 3 000 dollarin no limit hold'em -turnauksen yhdeksäs tila. Maaliskuussa 2007 Seif sijoittui WPT:n World Poker Challenge -turnauksessa neljänneksi ansaiten 159 478 dollaria.


title: Mark Seif

text: Seif on toiminut Professional Poker Tourin televisiolähetysten kommentaattorina.


title: Mark Seif

text: Elokuussa 2007 Seifin pokeriuran turnausansiot ylittivät 1,9 miljoonaa dollaria.


title: Musta laatikko (Sielun Veljet -yhtyeen albumi)

text: Musta laatikko on Sielun Veljien kolmen CD:n boksi. Ensimmäinen CD sisältää materiaalia, josta oli tarkoitus tulla studioalbumi, yhtyeen säveltämää teatterimusiikkia sekä muutamia pätkiä yhtyeen live-esityksistä. Toinen CD sisältää ennenjulkaisematonta konserttimateriaalia vuosilta 1984-90 sekä versioita Tuomari Nurmion kappaleista, jotka julkaistiin vuonna 2007 Jukka Orman tuottamana ja hänen yhdessä Roni Martinin kanssa uudelleenmiksaamana ja -masteroimana levyllä Otteita Tuomari Nurmion laulukirjasta. Kolmas CD sisältää Kullervo Kivi & Gehenna-yhtyeen esiintymisen Vanhalla ylioppilastalolla 9. maaliskuuta 1990. Kyseessä on eräs Sielun Veljien sivuprojekteista.


title: Mehiläinen (yritys)

text: Mehiläinen Oy on yksityinen terveydenhuoltopalvelujen tuottaja Suomessa. Mehiläisen omistajia ovat pääomasijoittaja CVC capitalin hallinnoimat rahastot, LähiTapiola-ryhmä, eläkeyhtiöt Ilmarinen ja Varma sekä suomalaiset yksityishenkilöt . Rahastojen kautta Mehiläisellä on muitakin suomalaisia omistajia, kuten Kuntien eläkevakuutus. Vuonna 2017 Mehiläisellä oli lääkäreitä yli 4 300, joista ammatinharjoittajina toimii noin 3 200. Lääkärikeskuksia on yli 50 ja henkilöstöä kokonaisuudessaan yli 14 000 henkilöä. Sairaaloita on 11 eri puolilla Suomea.


title: Mehiläinen (yritys)

text: Toukokuussa 2018 Tritonin ja KKR:n hallinnoimat rahastot myivät Mehiläisen LähiTapiolalle, Varmalle, Ilmariselle ja CVC Capital Partners Fundille.


title: Mehiläinen (yritys)

text: Sairaalaosakeyhtiö Mehiläisen perusti neljä lääkäriä vuonna 1909 Helsingissä. Yritys toimi alun perin Huvilakadulla 42-paikkaisena mutta muutti vuonna 1932 omaan sairaalarakennukseensa Pohjoisen Hesperiankadun varrelle. Jatkosodan aikana sairaala toimi sotasairaalana. Vuonna 1984 yhtiöön ostettiin Hakaniemen Lääkäriasema, ja yhtiö alkoi muotoutua konserniksi.


title: Mehiläinen (yritys)

text: Lääkärikeskus Vuori perustettiin Turussa vuonna 1932. Lääkärikeskus Vuori fuusioitui Meditorin kanssa. Syntynyt yritys fuusioitui 1950-luvulla perustetun yksityisen lääkäriaseman Vaguksen kanssa Tohtoritaloksi.


title: Mehiläinen (yritys)

text: Vuonna 2001 Sairaalaosakeyhtiö Mehiläinen ja Tohtoritalo fuusioituivat Mehiläinen Oy:ksi.


title: Mehiläinen (yritys)

text: Mediverkko ja Mehiläinen ilmoittivat yhdistymisestään 18.11.2014. Uuden yhtiön toimitusjohtajaksi tuli Mediverkon perustajaosakas ja toimitusjohtaja Janne-Olli Järvenpää.


title: Mehiläinen (yritys)

text: 30.1.2015 lähtien Mediverkko on ollut osa Mehiläinen-konsernia. Yritysten kokonaisliikevaihto on yli 360 milj. €, ja henkilöstöä niissä on yhteensä yli 9 000.


title: Mehiläinen (yritys)

text: CapMan ja Sitra myivät Mehiläisen osake-enemmistön ruotsalaiselle H-Careholding AB:lle keväällä 2006. H-Careholdingin, nykyiseltä nimeltään "Ambea AB", pääomistaja oli pääomasijoittaja 3i, minkä jälkeen omistajiksi tulivat helmikuussa 2010 Kohlberg Kravis Roberts & Co ja Triton AB. Mehiläisen omistajia ovat pääomasijoittajien Tritonin, KKR:n ja HgCapitalin hallinnoimat rahastot, eläkeyhtiöt Ilmarinen ja Varma sekä suomalaiset yksityishenkilöt. Rahastojen kautta Mehiläisellä on muitakin suomalaisia omistajia, kuten Kuntien eläkevakuutus. 13.6.2017 tiedotettiin LähiTapiola-ryhmän ostavan omistusosuuden Mehiläisestä strategisen kumppanuuden aloittamisen yhteydessä.


title: Mehiläinen (yritys)

text: Mehiläinen itse ja siihen kuuluva, hoivapalveluja tuottava yhtiö silloiselta nimeltään Carema saivat osakseen vuonna 2011 runsaasti negatiivista julkisuutta Pohjoismaissa. Julkisuudessa käsiteltiin Jerseyn veroparatiisiin suuntautunutta, sinänsä laillista aggressiivista verosuunnittelua ja hoivapalvelujen arkeen liittyviä säästöjä.


title: Mehiläinen (yritys)

text: Tammikuussa 2019 Esperin hoivakodissa sattuneen kuolemantapauksen myötä nousseen julkisen keskustelun myötä Yle nosti esille, että kolmesta suuresta hoivakotiyrityksestä Esperin ja Attendon lisäksi myös Mehiläisen hoivakodeissa on tapahtunut muun muassa hoitajien määrän alimitoituksesta johtuvia ongelmia.


title: Ramiro Sanchez

text: Angel Ramiro Sanchez (s. 1974) on Venezuelassa Maracaibossa syntynyt taidemaalari. Hän opettaa Florence Academy of Artissa. Tyypillisiä hänen maalaustensa aiheita ovat asetelmat, maisemat, muotokuvat ja muut figuratiiviset aiheet.


title: Ramiro Sanchez

text: Hänen kiinnostuksensa taiteeseen alkoi, kun hän oli 14-vuotias. Ramiro aloitti opintonsa taitavan kirkkojen ja julkisten rakennusten seinämaalarin, Jose Romeron johdolla. Tätä ennen hän oli opiskellut kuusivuotiaasta musiikillisesti lahjakkaiden lasten koulussa. Tämän jälkeen hän matkusti Italiaan, Firenzeen opiskelemaan Academie di Belle Arttiin. Samaa aikaa hän opiskeli Florence Academy of Artissa. 1997 Sanchez valmistui di Belle Artista ja jatkoi opintojaan Florence Academyssä. Nykyään hän opettaa maalausta Florence academyssä. Nimekkäät taiteen keräilijät ovat osoittaneet suurta kiinnostusta hänen töitään kohtaan ja niitä löytyykin yksityiskokoelmista ympäri Eurooppaa ja Yhdysvaltoja.


title: Aleksandr Frolov

text: Aleksandr Aleksandrovitš Frolov (, s. 19. kesäkuuta 1982 Moskova, Venäjän SFNT, Neuvostoliitto) on venäläinen jääkiekkoilija, pelipaikaltaan vasen laitahyökkääjä. Hän pelaa Avangard Omskissa KHL:ssä. Los Angeles Kings varasi Frolovin NHL:ään vuonna 2000. Hän pelasi ensimmäisen NHL-ottelunsa 2002. Frolov pelasi vuodesta 2005 vuoteen 2010 Los Angeles Kingsissä, josta hän siirtyi kaudeksi 2010–2011 New York Rangersiin. Seuraavaksi kaudeksi (2011–2012) hän siirtyi kotimaahansa Venäjälle, KHL-liigan Avangard Omskiin.


title: Aleksandr Frolov

text: Frolov oli voittamassa jääkiekon maailmanmestaruutta Venäjän maajoukkueessa vuoden 2009 Sveitsin kisoissa. Hän edustanut Venäjää myös vuoden 2006 talviolympialaisissa sekä vuosien 2003, 2007 ja 2010 MM-kilpailuissa.


title: Arvi Grotenfelt

text: Arvid (Arvi) Grotenfelt (10. huhtikuuta 1863 Helsinki – 29. maaliskuuta 1941 Helsinki) oli suomalainen filosofi ja Helsingin yliopiston filosofian professori vuodesta 1905 ja teoreettisen filosofian professori vuodesta 1906. Grotenfelt toimi Suomen filosofisen yhdistyksen (1905–36), Sällskapet för Psykisk Forskningin (SPF) (1907–32), Kansan valistusseuran, Suomen Rauhanliiton sekä Suomen Nuorison Liiton johdossa.


title: Arvi Grotenfelt

text: Filosofialtaan Grotenfelt oli uuskantilainen. 1880-luvulla hän opiskeli Wilhelm Wundtin psykologian laboratoriossa Leipzigissa. Grotenfelt kirjoitti ensimmäisen suomenkielisen filosofian historiateoksen. Hänen oppilaitaan olivat J. E. Salomaa, Erik Ahlman ja Sven Krohn.


title: Arvi Grotenfelt

text: Arvi Grotenfeltin veli oli historian professori Kustavi Grotenfelt.


title: Toby Wright

text: Toby Wright (s. 1976) on monacolaissyntyinen taidemaalari. Hän toimii opettajana Florence Academy of Artin maalaus opetusohjelmassa.


title: Toby Wright

text: Wright aloitti taideopintonsa Englannin yliopistossa jossa hän valmistui kuvittajaksi 1998. Tyytymättömänä ohjaukseen, jota hän sai hän kirjautui sisään Florence Academy of Arttiin vuonna 1999, missä hän aloitti myöhemmin perusteiden opettamisen kuvanveisto-ohjelman piirustustunneilla ja maalauksen perusteiden opettamisen maalausohjelmassa.


title: Emily Browning

text: Emily Jane Browning (s. 7. joulukuuta 1988 Melbourne, Australia) on australialainen näyttelijä, jonka tunnetuimpia rooleja ovat Katie Hardwood elokuvassa "Aavelaiva" (2002), Violet Baudelaire elokuvassa "Lemony Snicketin surkeiden sattumusten sarja" (2004) ja Babydoll elokuvassa "Sucker Punch" (2011).


title: Emily Browning

text: Browning teki ensimmäisen elokuvaroolinsa kymmenvuotiaana televisioelokuvassa "The Echo of Thunder" vuonna 1998. Elokuvien ohella hän on esiintynyt televisiosarjassa "After the Deluge" ja Evermore-yhtyeen musiikkivideossa ”Light Surrounding You”.


title: Emily Browning

text:
Browning oli ennakkoon kirjailija Stephenie Meyerin suosikki Bella Swanin rooliin vuoden 2008 "Twilight – Houkutus" -romaanifilmatisoinnissa ja sen jatko-osissa. Browningia pyydettiin koe-esiintymään roolia varten pian "The Uninvited" -elokuvan kuvausten päättymisen jälkeen, mutta hän kieltäytyi vedoten edellisestä roolityöstä seuranneeseen väsymykseen. "Twilightin" pääosaan valittiin Kristen Stewart.Voitot:
Ehdokkuudet:


title: Minutes to Midnight

text: Minutes to Midnight on Linkin Parkin kolmas studioalbumi. Se julkaistiin Yhdysvalloissa 15. toukokuuta 2007 ja Euroopassa 14. toukokuuta. Albumi eroaa tyyliltään aiempien albumien "Hybrid Theoryn" ja "Meteoran" tyylistä.


title: Minutes to Midnight

text: Albumi julkaistiin Suomessa 16. toukokuuta ja se myi kultaa 11. joulukuuta. Suomen virallisella albumilistalla "Minutes to Midnight" debytoi julkaisuviikollaan ensimmäisellä sijalla. Ensimmäisen sijan se saavutti noin kolmessakymmenessä maassa, mukaan lukien Yhdysvalloissa ja Iso-Britanniassa. Albumin ensimmäinen single oli "What I've Done", joka julkaistiin Yhdysvalloissa 2. huhtikuuta. Se debytoi Billboardin "Modern Rock" -listan ensimmäisellä sijalla pysyen kärkipaikalla 15 viikkoa. "What I've Donea" seurasi "Bleed It Out", josta julkaistiin musiikkivideo 6. elokuuta ja single 20. elokuuta. Myös U2-vaikutteinen "Shadow of the Day" on julkaistu singlenä. Levyä on myyty maailmanlaajuisesti yli 8 miljoonaa kappaletta, joista Yhdysvalloissa yli kolme miljoonaa.


title: Minutes to Midnight

text: Kriitikoiden arvioissa albumi on jakanut mielipiteitä. Esimerkiksi tunnetuista musiikkilehdistä "All Music Guide" antoi albumille kaksi tähteä viidestä, kun taas muun muassa "Rolling Stone" arvioi albumille neljä tähteä viidestä ja "Rock Sound" kahdeksan kymmenestä.


title: Minutes to Midnight

text: Levystä julkaistiin myös erikoispainos, joka sisältää kattavan määrän lisämateriaalia. Tilatessa albumin ennakkoon verkkokauppa iTunesista sai kaupan päälle yhden bonuskappaleen, nimeltään "No Roads Left".


title: Collision Course

text: Collision Course on rock-yhtye Linkin Parkin ja rap-artisti Jay-Z:n vuonna 2004 julkaistu mash-up-albumi. Levy sai kohtuullista suosiota, ja molemmat artistit saivat kappaleesta "Numb/Encore" Grammy-palkinnon. Palkinto-gaalassa Paul McCartney liittyi mukaan laulamaan The Beatlesin "Yesterday"-hittiä ja toi samalla viime silauksen "Numb/Encore/Yesterday"-nimiseen tripla-mash-upiin. Albumilta julkaistiin "Numb/Encoren" lisäksi myös "Dirt Off Your Shoulder/Lying From You" -radiosingle. Levyn mukana tuli myös DVD, jossa oli extramateriaalia levyntekoon liittyen.


title: Toivo Janhonen

text: Toivo Aapeli Janhonen (2. helmikuuta 1886 Jyväskylä – 3. marraskuuta 1939 Juankoski) oli suomalainen pappi, Maalaisliiton kansanedustaja ja ministeri.


title: Toivo Janhonen

text: Janhosen vanhemmat olivat ajuri ja työmies "Aapeli Janhonen" ja "Wilhelmina Linden". Hän pääsi ylioppilaaksi 1905 ja suoritti teologian erotutkinnon 1909 sekä pastoraalitutkinnon 1916. Hänet vihittiin papiksi 1910. Rovastin arvonimen Janhonen sai 1935.


title: Toivo Janhonen

text: Janhonen oli Haapaveden kirkkoherran virallisena apulaisena 1910–1911, Kuusamon kirkkoherran apulaisena 1911–1915, Ristijärven seurakunnan väliajan saarnaajana 1915–1919 sekä kirkkoherrana Suomussalmella 1919–1935 ja Sotkamossa 1935–1939. Hän toimi myös Haapaveden kansanopiston opettajana, Itä-Pohjanmaan kansanopiston johtajana Kuusamossa 1911–1915 ja Kuusamon kunnan säästöpankin esimiehenä 1911–1915.


title: Toivo Janhonen

text: Janhonen toimi Maalaisliiton kansanedustajana 1924–1939 valittuna Oulun läänin eteläisestä vaalipiiristä. Hän oli sosiaaliministerinä Kyösti Kallion IV hallituksessa 1936–1937. Presidentin valitsijamiehenä Janhonen oli vuosien 1925 ja 1937 presidentinvaaleissa. Kunnallispolitiikassa hän toimi Suomussalmen kunnanvaltuuston puheenjohtajana.


title: Scott Fischman

text: Scott Fischman (s. 1980 Langhorne, Pennsylvania) on yhdysvaltalainen pokeriammattilainen.


title: Scott Fischman

text: Fischman varttui Somers Pointissa New Jerseyssä ja muutti vuonna 1992 Las Vegasiin, jossa WSOP-voittajan lapsenlapsi tutustutti hänet pokeriin. Täytettyään 21 vuotta Fischman työskenteli Saharan ja Miragen kasinoilla jakajana.


title: Scott Fischman

text: Vuonna 2004 Fischmanista tuli kaikkien aikojen nuorin kaksi World Series of Poker -turnausta voittanut pelaaja. 23-vuotiaana hän voitti yhden WSOP-rannekkeen no limit hold 'emista ja yhden H.O.R.S.E.:sta. Saman vuoden pääturnauksessa pokerilegenda Doyle Brunson pudotti hänet jatkosta.


title: Scott Fischman

text: Joulukuussa 2004 Fischman voitti World Poker Tourin nuorten pelaajien kutsuturnauksen "Young Guns of Poker". Varsinaisissa WPT-turnauksissa hän on parhaimmillaan ollut kahdeksas (WPT:n viidennen kauden päättäneessä mestaruusturnauksessa huhtikuussa 2007). Australian pokerimestaruuskilpailuissa 2006 hän oli toinen speed poker -tapahtumassa. Marraskuussa 2007 Fischman sijoittui kolmanneksi David Singerin voittamassa Caesars Palace Classic -tapahtuman 9 800 dollarin pääturnauksessa. Kakkostilastaan hän ansaitsi 245 540 dollaria. Vuoden 2008 World Series of Poker Europen pääturnauksessa Fischman oli kuudes.


title: Scott Fischman

text: Fischman on toiminut vierailevana kommentaattorina "Ultimate Poker Challenge" -ohjelmassa. Aiemmin hän pelasi internetin pokerihuoneissa nimimerkillä "emptyseat88" mukaan lukien oma nettipokerihuoneensa TheFishTank.com, nykyisin hän edustaa Full Tilt Pokeria. Hän kirjoittaa kolumneja "CardPlayer"-lehteen.


title: Scott Fischman

text: Fischman on myös kirjoittanut pokerioppaan "Internet-pokeri - Opi voittamaan" (2007, ISBN 9789525592955).


title: Scott Fischman

text: Lokakuussa 2009 Fischmanin pokeriuran turnausansiot ylittivät 2,5 miljoonaa dollaria.


title: Hannele Klemettilä

text: Hannele Klemettilä (oik. Hannele Klemettilä-McHale, s. 1966, Helsinki) on suomalainen myöhäiskeskiajan kulttuurihistoriaan erikoistunut tutkija ja tietokirjailija. Tutkijankoulutusta hän sai Turun yliopiston kulttuurihistorian laitoksella, Pariisin EHESSin keskiajan historiallisen antropologian tutkimusryhmässä sekä Leidenin yliopiston keskiajan historian laitoksella. Klemettilän väitöstutkimuksesta ilmestyi laaja kansainvälinen julkaisu (Brepols 2006); samoja aiheita käsitteli tietokirja "Keskiajan pyövelit" (Atena Kustannus 2004). Klemettilä toimi Suomen Akatemian tutkijatohtorina 2008–2010 ja työskenteli Cambridgen yliopiston vierailevana tutkijana 2009–2010 sekä Lontoon yliopiston tutkijana 2010–2011. Hänet valittiin Cambridgen yliopiston ainaisjäseneksi toukokuussa 2010, ja hänellä on kulttuurihistorian dosentin arvo Turun yliopistosta.


title: Hannele Klemettilä

text: Klemettilä on asunut useita vuosia ulkomailla, muun muassa Ranskassa, Isossa-Britanniassa ja Dubaissa. Nykyisin hän asuu Manhattanilla New Yorkissa. Hän on tehnyt tutkimustyötä tärkeimmissä eurooppalaisissa museoissa sekä käsikirjoitusarkistoissa (mm. Ranskan kansalliskirjasto, British Library ja Vatikaanin arkisto). Klemettilä on kirjoittanut monografioita, artikkeleita, kolumneja ja tehnyt Yleisradiolle kaksi radioesitelmäsarjaa.


title: Ralph Perry (pokerinpelaaja)

text: Rafael "Ralph" Perry (syntyjään Rafael Perivoskin) on venäläissyntyinen yhdysvaltalainen pokeriammattilainen. Hän on pelannut pokeria ammatikseen vuodesta 1992.


title: Ralph Perry (pokerinpelaaja)

text: Korkeiden panosten käteispeleihin erikoistunut Perry voitti toistaiseksi ainoan World Series of Poker -rannekkeensa 1 500 dollarin pot limit omaha -turnauksessa vuonna 2006. Samana vuonna 50 000 dollarin H.O.R.S.E.-turnauksessa hän oli viidestoista ansaiten 137 280 dollaria. WSOP:n pääturnauksessa Perry on parhaimmillaan ollut kolmas vuonna 2002, jolloin Robert Varkonyi voitti.


title: Ralph Perry (pokerinpelaaja)

text: Joulukuussa 2006 Perry oli ykkönen Fifth Annual Five Diamond World Poker Classic -tapahtuman 3000 dollarin no limit hold 'em -turnauksessa ja ansaitsi 234 635 dollaria.


title: Ralph Perry (pokerinpelaaja)

text: Vuonna 2006 Perry edusti Venäjää Intercontinental Poker Championship -turnauksessa.


title: Ralph Perry (pokerinpelaaja)

text: Perryn perheeseen kuuluu vaimo Merri ja kaksi poikaa (Sean ja Joseph). Elokuussa 2007 Perryn pokeriuran turnausansiot ylittivät 1,9 miljoonaa dollaria.


title: Stidit

text: Stidit oli suomalainen kolmen naisen lauluyhtye 1960- ja 1970-luvun vaihteesta. Lyhytikäisen trion muodostivat näyttelijät Tarja-Tuulikki Tarsala, Liisamaija Laaksonen ja Iris-Lilja Lassila.


title: Stidit

text: Yhtyeen tunnetuin kappale on "Pienenä tyttönä" vuodelta 1969. Kappaleen oli säveltänyt Laaksonen ja se on yhtyeen yhdessä sanoittama. Stidit levytti yhteensä viisi kappaletta, muun muassa "Pienen pieni tuli tuli tikku" ja "Tulitikkulaatikollinen onnea"


title: Roope Noronen

text: Roope Noronen (s. 1974) on Suomen Amerikkalaisen Jalkapallon Liiton puheenjohtaja.


title: Roope Noronen

text: Noronen on toiminut SAJL:n puheenjohtajana vuodesta 2001 alkaen. Noronen on toiminut myös lajin Euroopan Liiton (EFAF) hallituksen varapuheenjohtajana vuodesta 2001 alkaen ja hänet on valittu tehtävään vuoteen 2010 asti. Noronen valittiin vara-puheenjohtajaksi maailman liiton (IFAF) hallitukseen vuonna 2008. Aikaisemmin Noronen on toiminut Euroopan liiton edustajana hallituksessa vuosina 2006–2008. Noronen on toiminut myös eri komiteoiden puheenjohtajana sekä EFAF:ssä että IFAF:ssä ja toimi myös Japanissa kesällä 2007 järjestetyn MM-turnauksen johtotehtävissä turnauksen turnauskomiteassa. Keväällä 2009 Norosesta tuli ensimmäinen lajiliiton kultaisella ansiomerkillä palkittu. Amerikkalaisen jalkapallon nuorten ensimmäisessä MM-lopputurnauksessa kesällä 2009 Noronen toimi turnauspäällikkönä.


title: Roope Noronen

text: Noronen on toiminut liittotason tehtävien lisäksi Helsinki Roostersin puheenjohtajana vuosina 1998–2002. Omalla pelaajaurallaan Noronen pelasi Roostersin edustusjoukkueessa vuosina 1993–1996 saavuttaen kaksi SM-kultaa ja kaksi SM-pronssia.


title: Robert Bodem

text: Robert Christian Bodem (s.1971) on yhdysvaltalainen Minnesotassa syntynyt kuvanveistäjä. Tällä hetkellä hän johtaa ja opettaa Florence Academy of Artin kuvanveisto-opinto-ohjelmaa. Hän työskentelee aina elävästä mallista.


title: Robert Bodem

text: Hän valmistui Bostonin Yliopistosta 1995 kuvanveisto-ohjelmasta, missä hän myös saavutti taiteiden maisterin tutkinnon 1998. Samana vuonna hän voitti Albert S. ja Ester B. Kahn palkinnon hänen figuratiivisella veistoksellaan. Opiskellessaan hän työskenteli kuvanveisto assistenttina Dimitri Hadzille. Vuodet 1995-1996 Bodem vietti kuvanveisto oppilaana Florence Academy of Artissa. 1998 hän palasi akatemiaan opettamaan kuvanveistotekniikoiden perusteita.


title: Paavo Tiilikainen

text: Paavo Herman Tiilikainen (12. heinäkuuta 1923 Ruokolahti – 15. huhtikuuta 2007 Imatra) oli suomalainen SDP:tä edustanut poliitikko. Hän toimi kansanedustajana vuosina 1970–1979. Hän oli Miettusen II hallituksen sisäasiainministeri vuosina 1975–1976.


title: Paavo Tiilikainen

text: Tiilikainen sai kaupunkineuvoksen arvonimen vuonna 1983.


title: Paavo Tiilikainen

text: Tiilikainen työskenteli lautatarhatyömiehenä Ruokolahdella ja Imatralla vuosina 1944–1956, minkä jälkeen hän toimi vuoteen 1968 asti Kansaneläkelaitoksen piiriasiamiehenä Imatralla. Vuosina 1948–1950 ja 1954–1984 Tiilikainen oli Imatran kauppalan- ja kaupunginvaltuuston jäsen sekä jäsen kauppalan- ja kaupunginhallituksessa. Vuosina 1963–1969 hän oli SDP:n puoluetoimikunnan jäsen. Vuonna 1996 hänestä tuli SDP:n kunniajäsen.


title: Paavo Tiilikainen

text: Eduskuntaan Tiilikainen valittiin ensimmäisen kerran vuoden 1970 vaaleissa Kymen vaalipiiristä. Hänet valittiin jatkokausille vuosien 1972 ja 1975 vaaleissa. Tiilikainen toimi eduskunnassa yhteensä yhdeksän vuotta vuoteen 1979 saakka. Vuosina 1973–1975 hän oli SDP:n eduskuntaryhmän puheenjohtajana. Marraskuusta 1975 syyskuuhun 1976 Tiilikainen toimi sisäasiainministerinä Martti Miettusen II hallituksessa, niin sanotussa hätätilahallituksessa. Tiilikainen oli presidentin valitsijamies vuoden 1978 vaalissa.


title: Paavo Tiilikainen

text: Vuodesta 1977 vuoteen 1983, jolloin hän siirtyi eläkkeelle, hänellä oli henkilöstöpalvelupäällikön virka Enso-Gutzeitin Kaukopään tehtailla Imatralla.


title: Paavo Tiilikainen

text: Tiilikainen oli sotilasarvoltaan alikersantti. Jatkosodan aikana hän palveli Rukajärven rintamalla.


title: Paavo Tiilikainen

text: Tiilikainen oli naimisissa ja hänellä on kaksi lasta.


title: Georg Eberhard Galindo

text: Georg Eberhard Galindo (10. marraskuuta 1835 Hamina – 1918) oli Venäjän keisarikunnan armeijassa palvellut suomalainen kenraalimajuri.


title: Georg Eberhard Galindo

text: Nuoremman veljensä Fredrik Theodor Galindon tavoin myös Eberhard Galindo hakeutui nuorena Pietarin sotilasoppilaitokseen ja eteni nopeasti urallaan. Eberhard Galindo määrättiin 15.9.1882 everstin arvossa Suomen sotilaspiirin viraston Suomen sotaväen esikunnan aseiden tarkastajaksi, mistä tehtävästä hän sai eron kenraalimajurina 10.5.1886. Galindo palveli muun muassa 1860-luvulla kaukasialaisia vuoristoheimoja vastaan taistelleissa joukoissa.


title: Georg Eberhard Galindo

text: Kunniamerkit; VenA 3 30.8.1888; VenSt 2 18.12.1894; VenA 2 18.12.1898.


title: Georg Eberhard Galindo

text: Eberhard Galindon isä, kollegiasessori ja 10. luokan virkamies Jean Kristian de Galindo (S 25.7.1797 Pietarissa), oli tekniikan ja ranskan kielen opettaja Suomen kadettikoulussa Haminassa. Äiti Sophia Ulrika Silfversvan (S 12.2.1806 Viaporissa).


title: Georg Eberhard Galindo

text: Eberhard Galindon veli Theodor Galindo (s. 10.11.1835 Hamina) palveli myös Venäjän sotavoimissa kenraalina. Galindon veljeksistä vanhin Johan Frans Andreas Galindo, suoritti sotilasopintonsa Suomen kadettikoulussa Haminassa ja toimi myöhemmin Suomen Yhdyspankin toimitusjohtajana pitkään.


title: Georg Eberhard Galindo

text: Eberhard Galindo on haudattu Hietakylän vanhaan hautausmaahan Haminassa 1918.


title: Vuoden 1526 säädökset

text: Vuoden 1526 säädökset olivat säädöksiä, joilla Espanjan kuningas Kaarle V halusi suojella intiaaneja konkistadorien ja encomenderojen väärinkäytöksiltä.


title: Vuoden 1526 säädökset

text: Tilanne Uudessa-Espanjassa oli riistäytynyt täydelliseksi mielivallaksi konkistadori Hernán Cortésin ollessa saamistaan neuvoista huolimatta poissa kuvernöörin virkapaikaltaan Hondurasin-matkansa aikana vuosina 1524–1526. Viranomaiset, joille kuvernööri Cortés oli jättänyt toimeenpanovallan, sotivat keskenään. Uuden Espanjan ensimmäinen audiensia nimitettiin vuonna 1527 ja saapui Uuteen Espanjaan 1528, kahden vuoden kuluttua Cortésin paluusta Hondurasin-retkeltään.


title: Verkkonuoliainen

text: Verkkonuoliainen ("Botia almorhae", syn. "Botia lohachata") on Pohjois- ja Koillis-Intiasta, Bangladeshista ja Pakistanista kotoisin oleva akvaariokalana pidetty kalalaji. Se on sosiaalinen laji, ja sitä suositellaan pidettäväksi vähintään kuuden yksilön parvessa. Verkkonuoliaista ei kannata laittaa samaan akvaarioon monnisten kanssa, koska verkkonuoliainen voi syödä monnisten silmiä niin kuin sukulaisensa tiikerinuoliainen. Yksin pidettynä verkkonuoliainen voi alkaa terroristiksi. Melkein verkkonuoliaisen näköinen on touhunuoliainen. Touhunuoliaisen ja verkkonuoliaisien erottaa vain kuvion perusteella.


title: Verkkonuoliainen

text: Verkkonuoliainen voi kasvaa jopa 10 cm pitkäksi tai isommaksikin.


title: Verkkonuoliainen

text: Verkkonuoliaisen kuviointi muuttuu kalan kasvaessa, ja siksi nuoria ja aikuisia kaloja ennen erehdyttiin pitämään eri lajeina. Nuoret yksilöt ovat leveiden Y-muotoisten raitojen kirjailemia ja niitä kutsuttiin aiemmin mosaiikkinuoliaisiksi. Juuri tämän muodon kuvasi alun perin John Edward Gray vuonna 1831 nimellä "Botia almorhae". Aikuisilla taas on yhtenäisempi koko ruumiin peittävä verkkokuviointi, tämän muodon kuvasi myöhemmin Chaudhuri vuonna 1912 nimellä "Botia lohachata". Sääntöjen mukaan tieteellisistä nimistä tulee tällöin käyttää vanhinta; suomalainen nimi kuitenkin kuvaa aikuisen väritystä.


title: Verkkonuoliainen

text:
Akvaariossa verkkonuoliainen syö katkarapupellettejä, hiutaleita (kasvis tai perushiutaleita)
muroja ja elävää tai pakastettua ruokaa. Jos altaassa on kotiloita, verkkonuoliainen syö ne.


title: Verkkonuoliainen

text: Verkkonuoliainen lisääntyy harvoin harrastajan kotiakvaariossa. Ammattimaisten kasvattajien arvellaan käyttävän hormoneita saadakseen kalat kutemaan.


title: Harri Laurikka

text: Harri Laurikka (s. 8. elokuuta 1947 Tampere) on suomalainen näyttelijä. Hän on työskennellyt useissa teattereissa eri puolilla Suomea. Lisäksi hänellä on ollut rooleja erinäisissä elokuva- ja televisiotuotannoissa.


title: Harri Laurikka

text: Laurikka poimittiin Tampereen teatterista elokuvaan "Akseli ja Elina", missä hän tulkitsi Aulis Kiviojaa, Koskelan Kaarinan sulhasta. Lisää elokuvaosia ei tullut, ja Laurikka jatkoi näyttelemistä Tampereella, kunnes 1980-luvun keskivaiheilla hän ryhtyi näyttelemään myös Kuopion ja Jyväskylän teattereissa.


title: Harri Laurikka

text: Laurikka nähtiin samoihin aikoihin myös muun muassa Neil Hardwickin menestyneessä komediasarjassa "Sisko ja sen veli". Hänet kiinnitettiin 1990-luvulla Helsingin kaupunginteatteriin, ja vuonna 2004 hän ryhtyi näyttelemään Tampereen Komediateatterissa.


title: Lost to Apathy

text: Lost to Apathy on melodista death metallia soittavan Dark Tranquillity -yhtyeen vuonna 2004 julkaistu EP.


title: Camie Davis

text: Camie Davis (s. 1977) on yhdysvaltalainen taidemaalari. Hän opettaa kipsimallien piirustusta Grand Central Academy of Artissa New Yorkissa Manhattanilla.


title: Camie Davis

text: Hän valmistui taiteiden kandidaatiksi Cornish College of the Artsista, pääaineinaan piirustus ja maalaus. Samaa aikaa hän opiskeli Seattle Realist Academy of Artissa, opiskellen anatomiaa ja figurin piirustusta Geoffrey Lawrencen opetuksessa. Hän muutti New Yorkiin 2003 opiskelemaan Jacob Collinsin Water Street Atelieriin kolmeksi vuodeksi. Opistossa hän opiskeli Jacob Collinsin lisäksi Michael Grimaldin, Tony Ryderin, Travis Schlattin ja Dan Thompsonin ohjauksessa.


title: Chow Yun-Fat

text: Chow Yun-Fat () (s. 18. toukokuuta 1955 Lamma Island, Brittiläinen Hongkong) on hongkongilainen näyttelijä ja John Woon luottomies.


title: Kate Lehman

text: Kate Lehman (s. 1968) on yhdysvaltalainen taidemaalari. Hän on yksi neljästä pääopettajasta Grand Central Academy of Artissa.


title: Kate Lehman

text: Lehman syntyi Lontoossa ja eli nuoruutensa Pariisissa. Nykyään hän asuu Manhattanilla New Yorkissa, missä hän on asunut jo viimeiset 20 vuotta ja missä hän maalaa aviomiehensä Travis Schlahtin kanssa. Taiteen opiskelun Lehman aloitti 15-vuotiaana L'academie Roedererissa Pariisissa. Sen jälkeen hän keskittyi akateemisiin tekniikoihin Minnesota River School of Fine Artissa Patrick Devonasin ohjauksessa. Hän jatkoi Devonasin johdolla ja myöhemmin vielä Water Street Atelierissa Jacob Collinsin ohjauksessa.


title: Johan Frans Andreas Galindo

text: Johan Frans Andreas Galindo (1832–1907), myös Jean Frans Andreas Cronstedt, tunnetaan parhaiten Suomen Yhdyspankin pitkäaikaisena toimitusjohtajana (1872–1907) ja siitä että Carl Olof Cronstedt nuorempi adoptoi hänet keisarin siunauksella 1870. Jean Galindo oli naimisissa Cronstedtin tyttären kanssa (Olga Cronstedt).


title: Johan Frans Andreas Galindo

text: Jean Galindo syntyi Haminassa 11. marraskuuta 1832. Hän valmistui Haminan Kadettikoulusta luokkansa priimuksena, mutta hakeutui pian tämän jälkeen Suomen Yhdyspankkiin jonka toimitusjohtajana hän toimi 25 vuotta. Jean Galindo omisti pitkään Kulosaaren kartanon Helsingissä. Hänen kaksi veljeään (Fredrik Theodor Galindo ja Georg Eberhard Galindo) ylenivät kenraaleiksi Venäjän sotavoimissa.


title: Johan Frans Andreas Galindo

text: Jean Galindo avioitui ensiksi Carl Olof Cronstedt nuoremman tyttären Olga Cronstedtin kanssa. Jotta Cronstedtin vapaaherrallinen Cronstedt-suku ei sammuisi niin Venäjän keisari hyväksyi aatelisen Jean Galindon adoptoinnin 1870.


title: Johan Frans Andreas Galindo

text: Hänen alkuperäinen sukunsa ja sukunimensä Galindo olivat espanjalaista alkuperää. Hänen esi-isänsä olivat vaikuttaneet eri puolilla Eurooppaa: isä Johan Christian de Galindo oli syntynyt Pietarissa, isoisä Hollannissa ja hänen isoisänsä isä oli syntynyt Espanjassa ja avioitunut Lontoossa. Jean Galindon isä Johan Christian muutti Suomeen 1832. Hänen pojanpoikansa on 1950-luvulla Ruotsiin muuttanut voimistelijana nuoruudessaan tunnettu ja sittemmin lääkärinä työskennellyt Jean Cronstedt.


title: Johan Frans Andreas Galindo

text: Jean Galindo on haudattu Hietaniemen hautausmaalle Helsingissä 1907.


title: 35-åringen

text: 35-åringen on ruotsalaisen Magnus Ugglan vuonna 1989 julkaistu albumi. Albumi on Ugglan yhdeksäs studioalbumi. Sen nimi viittaa Ugglan 35-vuotissyntymäpäivään albumin julkaisuvuonna.


title: 35-åringen

text: Eräs albumin tunnetuimmista kappaleista on "Jag mår illa", joka ivaa juorulehtiä. Kappale julkaistiin singlenä ja sitä myytiin muutamassa viikossa yli 66 000 kappaletta. Kappaleesta tehtiin lisäksi musiikkivideo.


title: Vihtori Vesterinen

text: Vihtori Vesterinen (27. tammikuuta 1885 Kivijärvi – 28. kesäkuuta 1958 Laukaa) oli keskisuomalainen maanviljelijä ja Maalaisliiton pitkäaikainen kansanedustaja ja ministeri.


title: Vihtori Vesterinen

text: Vesterisen vanhemmat olivat kannonkoskelaisen Mannilan tilan maanviljelijä "Lauri Vesterinen" ja "Eriikka Liukko". Hän kävi kansanopiston ja toimi sen jälkeen maanviljelijänä vaimonsa kotitilalla Laukaan Leppävedellä Perttulan talossa.


title: Vihtori Vesterinen

text: Vesterinen oli Maalaisliiton kansanedustajana Vaasan läänin itäisestä vaalipiiristä 1919–1951. Hän oli eduskunnan toinen varapuhemies 1945. Vesterinen oli apulaismaatalousministerinä Tulenheimon hallituksessa 1925, Kallion II hallituksessa 1925–1926 sekä Sunilan hallituksessa 1927–1928. Kyösti Kallion IV hallituksessa hän oli kulkulaitosten ja yleisten töiden apulaisministerinä 1936–1937.


title: Vihtori Vesterinen

text: Sodan jälkeen Vesterinen oli maatalousministerinä Paasikiven III hallituksessa 1945–1946 ja Pekkalan hallituksessa 1946–1948. Viimeksi hän oli II sosiaaliministerinä ja II kulkulaitosten ja yleisten töiden ministerinä Kekkosen I hallituksessa 1950–1951 ja sosiaaliministerinä Kekkosen II hallituksessa 1951.


title: Vihtori Vesterinen

text: Presidentin valitsijamiehenä Vesterinen oli vuosien 1925, 1931, 1937, 1940, 1943 ja 1950 presidentinvaaleissa. Kunnallispolitiikassa hän toimi Laukaan kunnanvaltuuston puheenjohtajana.


title: Vihtori Vesterinen

text: Suomen itsenäistymisen aikoihin Vestarinen toimi torpparivapautuksen ja punavankien armahtamisen puolesta. Vesterinen oli allekirjoittamassa Pariisin rauhansopimusta Carl Enckellin ja Johan Helon kanssa 10.2.1947.


title: Vihtori Vesterinen

text: Vesterinen sai ministerin arvonimen 1951.


title: Carmine Giovinazzo

text: Carmine Dominick Giovinazzo (s. 24. elokuuta 1973, Port Richmond, Staten Island, Yhdysvallat) on yhdysvaltalainen näyttelijä. Hän on tunnettu muun muassa etsivä Danny Messerin roolista televisiosarjassa "C.S.I. New York". Lisäksi Giovinazzo on esiintynyt muun muassa elokuvissa "Billy’s Hollywood Screen Kiss", "Rakkaudesta peliin", "Vallankahvassa" ja "Isku Mogadishuun".


title: When It’s Love

text: When It's Love on yhdysvaltalaisen hard rock -yhtye Van Halenin tunnettu balladikappale ja single, joka julkaistiin vuonna 1988. Kappale julkaistiin myös Van Halenin studioalbumilla OU812 ja molemmilla bändin kokoelma-albumeilla.


title: When It’s Love

text: Kappaleen single ylsi pohjois-Amerikan Mainstream Rock -listan ykköseksi viikoksi ja Billboard Hot 100 -listalla viidenneksi ja sen takia se esitettiin lähes aina studioalbumien OU812 ja For Unlawful Carnal Knowledge kiertueilla. Se julkaistiin liveversiona Van Halenin ainoalla livealbumilla . Kappaleesta tehtiin myös musiikkivideo, joka on mukana yhtyeen Video Hits, Vol. 1 -DVD:llä. Musiikkivideolla Van Halen esiintyy baarissa ja mukana on myös pieni rakkaustarina baarimikon ja asiakkaan välillä.


title: When It’s Love

text: Kappale rakentuu kosketinsoittimien ja rumpujen rytmikkääseen melodiaan. Mukana on myös yhtyeen perinteiseen tapaan Eddie Van Halenin kitarasoolo.


title: Naudanliha

text: Naudanliha on nautaeläimestä saatavaa lihaa. Aikuisen nautaeläimen, lehmän ja ison sonnin, lihaa sanotaan raavaanlihaksi. Nuoresta, alle 80-kiloisesta naudasta, saatavaa lihaa kutsutaan vasikanlihaksi, isompaa taas sukupuolesta riippumatta häränlihaksi.


title: Naudanliha

text: Naudan ruhon etupäästä saadaan keitto- ja haudutusruokiin lihoja, kun taas takapäästä saadaan mureita filee- ja paistipaloja. Naudanlihaa käytetään moniin eri liharuokiin.


title: Naudanliha

text: Monissa Intian osavaltioissa naudanlihan käyttö ravinnoksi on laitonta. Maaliskuussa 2015 kieltolaki astui voimaan Maharashtran osavaltiossa, ja hindunationalistinen BJP-puolue pyrkii levittämään kiellon koko Intian alueelle. Intiassa teurastajat ovat pääasiassa muslimeja, ja kielto vaikuttaa heidän elinkeinoonsa kielteisesti.


title: Naudanliha

text: Raavaanliha on tummanpunaista, karkeasyistä ja voimakkaan makuista. Nuoren naudan liha on vaaleampaa ja maultaan hieman miedompaa.


title: Naudanliha

text: Vasikanliha on vaaleanpunaista, vähärasvaista ja miedon makuista. Vasikanlihan lihassyyt ovat hienoja ja luut melko ohuita.


title: John Babcock

text: John Henry Foster ”Jack” Babcock (23. heinäkuuta 1900 Ontario, Kanada – 18. helmikuuta 2010 Spokane, Washington, Yhdysvallat) oli viimeinen elossa ollut kanadalainen ensimmäisen maailmansodan veteraani Dwight Wilsonin kuoltua 9. toukokuuta 2007.


title: John Babcock

text: Babcock muutti Yhdysvaltoihin 1920-luvulla ja asui vaimonsa Dorothyn kanssa Spokanessa. Hän kuoli 109-vuotiaana helmikuussa 2010.


title: Ville Tikkanen

text: Ville Tikkanen (18. elokuuta 1919 Pistojärvi, Venäjä – 26. toukokuuta 2013 Kajaani) oli kainuulainen liikennöitsijä ja kansanedustaja.


title: Ville Tikkanen

text: Tikkasen vanhemmat olivat Vienan karjalaiset Konsta Tikkanen ja Maria Heikkinen. Käytyään kansakoulun hän työskenteli maa- ja metsätaloudessa talvisotaan saakka. Hän asui Taivalkoskella Inkeen ja Tyrämäen kylissä ja tutustui tuolloin tulevaan kirjailijaan Kalle Päätaloon. Jatkosodassa Tikkanen oli autonkuljettajana 6. divisioonassa.


title: Ville Tikkanen

text: Sodan jälkeen Tikkanen oli kuorma-auton kuljettajana 1945–1946. Hän toimi liikennöitsijänä Kajaanissa harjoittaen kuorma-auto- ja taksiliikennettä 1951–1958 sekä linja-autoliikennettä 1958–1971. Tikkanen toimi Kajaanin Kaupunkilinjojen hallituksen puheenjohtajana ja toimitusjohtajana 1969–1974.


title: Ville Tikkanen

text: Tikkanen oli kansanedustaja (sd.) 1966–1970 ja varasijalta 1970–1975 Oulun läänin vaalipiiristä. Hän oli tasavallan presidentin valitsijamiehenä presidentinvaalissa 1968 ja toimi myös kunnallispolitiikassa Kajaanin kaupunginvaltuuston puheenjohtajana.


title: Ville Tikkanen

text: Tikkanen sai kunnallisneuvoksen arvonimen vuonna 1980. Eläkevuosinaan hän kirjoitti useita lähinnä sota-aikaa käsitteleviä teoksia.


title: Bill Gazes

text: William G. "Bill" Gazes (s. 25. joulukuuta) on yhdysvaltalainen pokeriammattilainen.


title: Bill Gazes

text: Gazes on kiertänyt pokeriturnauksia 1990-luvulta lähtien, mutta ei ole toistaiseksi voittanut WSOP- tai WPT-tasolla. Hän on kuitenkin saavuttanut WSOP:ssa rahasijoituksia 12 vuotena peräkkäin (1997–2008). WSOP:ssa hän on parhaimmillaan ollut toinen: 5 000 dollarin H.O.R.S.E.-turnauksessa kesäkuussa 2007 (palkintosumma 202 790 dollaria) ja World Poker Tourilla kolmas: World Poker Finals -turnauksessa marraskuussa 2005 (palkintosumma 759 000 dollaria). Vuonna 2000 Gazes voitti Carnivale of Poker III -tapahtuman 1 500 dollarin no limit hold 'em -turnauksen.


title: Bill Gazes

text: Bill Gazesin entinen aviopuoliso on pokeriammattilainen Kristy Gazes.


title: Bill Gazes

text: Kesäkuussa 2009 Bill Gazesin pokeriuran turnausansiot ylittivät 2,2 miljoonaa dollaria.


title: Mira Salo

text: Mira Salo (s. 5. helmikuuta 1982 Kaavi) on suomalainen malli, joka asuu nykyisin Helsingissä. Hän on elänyt lapsuutensa Karkkilassa. Hänet valittiin vuoden 2004 Miss Suomeksi ja vuoden 2005 Miss Baltic Seaksi. Miss Scandinavia -kilpailussa hän oli 1. perintöprinsessa ja Miss Eurooppa -kilpailussa hän pääsi finaaliin. GlobalBeauties.com-sivusto valitsi hänet vuoden 2004 kauneimmaksi kasvoksi kaikista ulkomaisten kilpailujen osallistujista.


title: Mira Salo

text: Mira Salo on nykyään pieneläinhoitaja. Hän tekee yhä mallintöitä Paparazzi-toimiston kautta ja opiskelee Turun yliopistossa. Salo avioitui viiden vuoden seurustelun jälkeen vuoden 2005 helmikuussa ja pariskunta haki yhdessä eroa huhtikuussa 2016. Heillä on yksi, Jade-niminen tytär. Salo otti avioliitossa miehensä sukunimen Näppäri, mutta vaihtoi erottuaan sen takaisin tyttönimeensä Salo.